maiatza | 2020 | Hitzen uberan\nMonthly Archives: maiatza 2020\nPosted on 2020-05-29 by Txema Arinas\nSaizarbitoriak nerabeendako propio idatzitako nobela bat ote? Badirudi hori egilearen asmoa dela, horretarako ere hain berezko duen estilo benetan berezi eta txukuna, euskal literaturan berehalaxe samur-samur antzematen diren bakanetakoa. Gauzak horrela, eta gazteendako asmatutako lana izanda, esan liteke Saizarbitoriak bere … Continue reading →\nPosted on 2020-05-29 by Miren Amuriza Plaza\nOinarri-oinarrizkotik hasita, zelan zaude? Zelan eraman duzu konfinamendua? Fase diferenteak pasatu ditut, egia esan. Hasieran, bastante errebelde egon nintzen. Beti gustatu izan zait etxean egotea, baina derrigortuta beste gauza bat da, eta oso punki jarri nintzen: etxean, zuek esaten … Continue reading →\nLiburu hauekin 34. zenbakira heldu da Susa argitaletxearen Munduko Poesia Kaierak bilduma, Beñat Sarasola zuzedari duela. Pasa den astean aurkeztu zituzten Forugh Farrokhzad eta June Jordan poeten antologiak. Dagoeneko iritsi dira bildumako harpidedunen buzoietara, eta liburu-dendetako erakusleihoetara. Forugh Farrokhzad … Continue reading →\nBi aro, poeta bakarra 1950eko hamarkadan, Adrienne Rich unibertsitateko ikasle gazte bat zen, poesia idazteko zaletasun eta joera handia zuena, bi poema-liburu argitaratu eta kritikaren oniritzia jasotakoa. 1950eko hamarkadan Adrienne Rich ezkondu egin zen, eta hiru haur izan zituen elkarren … Continue reading →\n(Egilea: Imanol Ubeda, Hegats aldizkariko 57. zenbakirako) Uste zabalduena da liburua dela literaturaren aterpe nagusia. Baina, inguratzen gaituzten euskarrietan bilaketa azkar bat egingo bagenu, elementu poetiko ugari topatuko genituzke. Istant batean. Sare sozialetan, egunkarietan, kaleko afixetan, fikziozko telesailetan… Kantaren xerka … Continue reading →\nPosted on 2020-05-25 by Alazne Arruti\nBehin esan zidaten, bakoitzak bere liburutegian izan nahi lukeena irakurtzeko beste modu bat, norberak irakurri nahi lukeen hori idazten saiatzea zela. Akaso ordutik, ekintza bera ere beste era batean gauzatu izan dut, inkontzienteki bada ere. Gerora, premisa bera bizitzaren beste … Continue reading →\nPosted on 2020-05-23 by Txema Arinas\nZAHARTU AHALA Zahartu ahala azkarregi omen doaz urteak. Denboraren joana gogoaren egonezina. Bizitza ezerezten zaigu eskuen artetik Atzera begira dena da bataila-leku. Zahartu ahala astunegiak omen dira egunak. Denbora da zerbait burutzeko obsesioa. Bizitza bilakatzen zaigu zorrik behinena. Atzera … Continue reading →\nEntzun saioa osorik hemen: Albiste honen uberan: Elkarrizketa Hitzen Uberanen\nMartxoaren hasieran aurkeztu zenuen liburua, osasun-larrialdia hasi baino astebete lehenago. Zer moduz eraman duzu itxialdia? Nola eragin dio liburuaren aurkezpen eta abarrei? Itxialdia orokorrean ondo eraman dut, baina gorabeheratsua izan da zentzu guztietan; bai emozionalki, bai sormen aldetik, bai Zendabalitzi dagokionean. … Continue reading →


Santiago Urtizberea - Wikipedia, entziklopedia askea.\nSantiago Urtizberea Oñatibia (Irun, 1909eko uztailaren 25a - Irun, 1985ko urtarrilaren 18a) euskal herritar futbolari eta entrenatzailea izan zen, batez ere Girondins de Bordeaux taldean izandako ibilbidearengatik ezaguna.\nIrun, 1909ko uztailaren 25a\nDonibane Lohizune, 1985eko urtarrilaren 18a (75 urte)\nReal Unión 1924 / 1932 52 48\nReal Sociedad 1932 / 1934 19 22\nReal Unión 1934 / 1936\nGirondins de Bordeaux 1936 / 1943\n1.2 Errealak fitxatua\nSantiago Urtizberea Irunen jaio zen eta 15 urte zituela hasi zen bere herriko Real Unión taldean jokatzen, nahiz eta 1926-27 denboraldirarte ez zuen fitxarik izan. Urte horietan Real Uniónek bi Errege Kopa irabazi zituen baina Santiago ordezko jokalaria izan zen. 1929an Espainiako lehenengo liga txapelketa antolatu zen eta Urtizbereak bere tokia egin zuen taldean, 12 partida jokatu eta 11 gol sartuz.\nHurrengo urteetan taldea beheko postuetan aritu bazen ere Urtizbereak gol ugari sartu zituen eta 1933an Errealak fitxatu zuen bi urtetarako. Errepublika garaia izanik Errealak Donostia Football Club izena hartu zuen eta Real Uniónek Unión Club de Irún. Erreala erdialdeko postu lasaietan aritu zen eta Urtizbereak 24 partida jokatu zituen 23 gol sartuz. Taldean jarraitzeko aukera izan arren bigarren mailan ari zen Real Uniónera itzultzea erabaki zuen.\nGirondins de BordeauxAldatu\nGerra Zibilaren hasierak gogor jo zuen Irun eta Urtizbereak Frantziara alde egitea erabaki zuen. Benito Diaz donostiarra Girondins de Bordeaux entrenatzen hasi berria zen eta honek talde hartarako fitxatu zuen. Berarekin Jaime Manzisidor ere joan zen Bordelera.\nAmateurren mailan zegoen taldea izan arren 1941ean lortu zuen lehenengo titulua, Frantziako Kopa hain zuzen ere. Finalean SC Fives 2-0 garaitu zuten, gol biak Urtizbereak sartu zituelarik. 1942an Benito Diazek taldea utzi egin zuen eta 1943an Urtizberea entrenatzaile-jokalari bihurtu zen. Urte hartan Girondinsek berriz ere Kopako finala jokatu zuen Olympique Marseillakoaren aurka. Lehenengo partidan 2-2 egin ondoren bigarren partida bat jokatu zuten baina oraingoan 4-0 galdu zuen. 1944ean Amateur mailako liga irabazi eta lehen mailara igotzea lortu zuen. Bi urte baino ez zituen egin goren mailan eta azken urtea bigarren mailan egin ondoren 39 urterekin erretiratzea erabaki zuen Urtizbereak.\nHurrengo urtetan Girondins de Bordeauxeko behe mailako taldeak entrenatzen aritu zen eta Bordelen oso estimatua izan zen bere harrobiko lana. 1957 denboraldia hasita zegoela lehen taldearen entrenatzaile kargua onartu zuen berriz ere lehen mailara igotzeko asmoz, baina 5. postua baino ez zuen lortu.\nUrte luzetan Donibane Lohitzunen bizi izan zen eta 1985ean hil zen Irunen.\nEspainiako Errege Kopa (1): 1927. (Real Unión)\nFrantziako liga amateurra (2): 1937, 1944. (Girondins de Bordeaux)\nFrantziako Kopa (1): 1941. (Girondins de Bordeaux)\nAzken aldaketa 25 apirila 2019(e)an, 19:09(e)tan


Donostia Zinemaldia :: Hotel\nAktore talde bat Veneziako Lidoko hotel batera iristen da John Websterren The Duchess of Malfi-ren Dogma estiloko bertsio bat filmatzera. Hoteleko langileak adeitsuak, baina arraro samarrak dira. Filmaketa taldearen buru Trent Stoken zuzendari abangoardista dago, baina Jonathan Danderfine produktoreak bestelako asmoak ditu: Trent ordezkatzea alegia, eta pelikularen zuzendaritza bere gain hartzea.\nMIKE FIGGIS Carlislen (Ingalaterra) jaioa. Zenbait rock taldeetako partaide izan zen eta gero antzerki konpainia propioa sortu zuen, Stormy Monday (Astelehen ekaiztsua, 1988) filmatu aurretik. Leaving Las Vegas (1995) filmarekin Zuzendari eta Aktore onenen (Nicolas Cage) Zilarrezko Maskorrak irabazi zituen Donostian. Ondoren, One Night Stand (1996), The Loss of Sexual Innocence (1997), Miss Julie (1999), Donostiako Zinemaldian aurkeztua, eta Time Code (2000) egin ditu, azken hau Hotel bezala, kamera digitalekin filmatua.


Abertzaletasunaz jarduterakoan, Bizkaia eta Gipuzkoan nagusi dela nabarmendu liteke. Ez ordea Iparraldean, Nafarroan edo Araban. Hala ere, gehienetan Nafarroako abertzaletasunaren gorabeherez egiten da berba, Hegoaldeko lurralde egituraketari begira, ekialdeko Euskal Herriak duen garrantziagatik nagusiki. Araban, abertzaleek 1979an lortu zuten lehenbiziz nagusigoa, baina iazko udal eta foru hauteskundeen ondorioz, PPk gobernatzen ditu Arabako Diputazioa eta Gasteizko Udala, Unidad Alavesaren laguntzarekin, eta sozialistek atea gurutzatzen lagundu ondoren. Abertzaletasunak, euskarak eta euskal kulturak Araban bizi duten egoera jorratu ditugu esparru desberdinetan lanean ari diren lau mahaikideekin, baina sarritan jo da ikuspegi orokorrak lantzera, Arabako errealitatea ezinbestean baitago lotua Euskal Herrikoarekin.\nLehenik eta behin, abertzaletasuna kontzeptu orokorra izanik, garrantzitsua litzateke bakoitzak abertzaletasunaz zer ulertzen duen jakitea. Ondoren, abertzaletasunak Araban dituen bereizgarritasunei hel diezaiekegu.\nALBERTO ANSOLA. Abertzaletasuna era askotan erabiltzen dugu, orokorki esateko, Araban eta Arabatik kanpo. Bi hitzekin egindakoa da: aberria eta zaletasuna. Bakoitzak bere aberria izango du, batzuek esaten dute bat baino gehiago badutela. Zaletasuna ere badugu edo badute, eta ni horien artekoa naiz. Baina beste batzuek esaten dute aberriaren zaletasuna galduta dagoela eta oso atzerakoia dela. «Zure aberria zein da? Mundu osoa» diotenak ere badaude, beraz. Eta gainera horiek oso aurrerakoiak omen dira. Ni beharbada hainbeste ez naiz izango eta pentsatzen dut gaur ere aberriaren zaletasun horrek baduela eragina gure munduan. Nahiz eta batzuek ezetza eman eta beste batzuek baietza, errealitatea hortxe dago, hemen eta beste leku batzuetan. Gainera, euren aberria mundu osoa dela diotenak ere, azkenean leku batean kokatzen dira. Nik nire zentzuan eta sentimenduan aberri bakarra izan dut beti. Sabino Aranak esaten zuena: «Euskotarren aberria Euskadi da». Nik zaletasun hori beti izan dut. Baina pentsatzen dut ez dela gizartea mugitzen duen gauza bakarra.\nBeste gauza asko ere badago. Batzuek ekonomia hartzen dute ildo nagusitzat, beste batzuk aberria, baina jakinez aberria ez dela gizartearen mugimendua eta batasuna eragiten dituen bakarra. Badaude beste mugimendu batzuek eta errespetatu behar dira. Bestalde, nire aberriaren aldeko sentimendua, batasunaren aldekoa da: aberritasunak jendea bildu eta elkartu behar du eta ez zatitu eta banatu. Askotan, batek aberri bat sentitzen badu eta beste batek beste bat, harreman gatazkatsuak edo kooperatzaileak sor litezke. Nire iritziz, kooperatzaileak izan beharko lirateke. Aberritasunak badu muga bat: konfliktoarena. Adibidez, batzuek diote Jugoslavian abertzaletasunaren gehiegikeriak ekarri duela han gertatutakoa. Beraz, abertzaletasunak badu muga bat. Positiboa da batasuna lortzen duen neurrian, eta gatazka sortzen duen neurrian eztabaidagarria. Historian zehar arrazoi asko dago Arabako abertzaletasuna motelagoa izateko Gipuzkoan eta Bizkaian baino. Normala da, zibilizazioen arabera hona beste mugimendu batzuk gehiago iritsi dira eta. Gaztelaniaz honela esaten zen: «Araba es encrucijada de caminos», eta hori ez da esaten ez Gipuzkoan ezta Bizkaian ere. Eta normala da baita ere, aberritzat hartzen den edozein herritan, bere mugetan eta bere inguruan aberritasun ahulagoa izatea eta baita beste aberritasun batzuen presentzia egotea ere. Normalagoa da hori ertzetan gertatzea aberriaren bihotz-bihotzean baino.\nEz da harritzekoa Gipuzkoan euskal aberritasunaren muina egotea. Arabako abertzaletasuna, kolektibo bezala ikusita, motelagoa izatea eta euskal aberrritasuna sentitzen ez dutenak ere gehiago izatea normala den bezala.\nIÑAKI RUIZ DE PINEDO. Ahuleziaren ildotik, abertzaletasuna zer da azkenean? Bi gauza bereiztu behar dira: batetik, herri baten identitatea, hau da, kultura eta herri gisa dituen berezko ezaugarriak; bestetik, abertzaletasuna, hau da, herri batek duen nahia politikoki nazio eran egituratzeko. Araban nortasun euskalduna beste lekuetan baino ahulagoa izan da eta da, eta hortik datorkio abertzaletasunarekiko ahulezia hori. Historikoki arrazoi ugari dago. Nik sarri esaten dut Euskal Herria tribu batzuk batzeko egitasmoa dela, eta oraindik ez dugu hori lortu. Araban bertan oso ezberdinak dira errealitateak. Nortasuna oso ahula izan arren, gero eta zabalagoa da arabarron euskaldun sentimendua. Ez oso aspaldi, gure etxean bagenuen osaba bizkaitar bat El vasco deitzen ziotena. Norbait Aramaiokoa edo bizkaitarra izanda, hemen Gasteizen vasco deitzen zioten. Hori orain 30 urte edo izango zen. Baina fenomeno kontrajarriak gertatu dira.\nAipatutakoa honela izanik ere, beti egon baita gutxieneko sentimendu bat erdi lo jendearengan. Nortasun horretatik sentimendu politikora esnatzea, abertzaletasunerako pausoa, 60-70eko hamarkadan gertatu zen. Beraz, abertzaletasun sentimendua era askotakoa izan daiteke. Garai batean Amigos del País ziren, país hitza erabiliz. Baina orain, nire ustez, abertzaletasuna honakoa da: herri bat gara eta bere osagai politiko guztiak dituen nazio bat izan nahi dugu.\nHENRIKE KNÖRR. Hor badaude bi eremu: bat, Euskal Herri zaletasuna, vasquismoa deitzen dena. Bigarrena, nazionalismo edo abertzaletasuna. Zein da diferentzia? Bat izan litekela Euskal Herri zalea baina ez nahitaez proiektu politiko baten aldekoa. Beharbada ez du nahiko eratzea nazio independente bat edo Estatu bat. Aldiz, nazionalismoa hori da: muturreraino eramanda edo ez, baina egitura politiko bat izan nahi du. Kezkagarria ez da bigarrena Araban nagusi ez izatea, baizik eta lehenbizikoa nagusi ez izatea. Hau da, Araban abertzaletasun gehiago ez izatea deitoragarria izan liteke baina are kezkagarriagoa da Euskal Herri zaletasuna edo vasquismoa ez izatea. Horrek esan nahi du ez duela bere burua identifikatzen lurrarekin. Zergatik hori? Ahula kultura da. Eta gu ezer baldin bagara, kultur nazio bat gara.\nHorrek esan nahi du hemen informazioa eta formazioa falta dela. Hori negargarria da, horrek esan nahi baitu 20 urte galdu dugula, gure esku izan baitugu hezkuntza, EITB, zenbait medio eta zenbait bitarteko... eta denbora galdu dugu. Edota besteak trebeagoak izan direlako gertatu da. Etsaiek dituzte medio gehiago eta ergelak ere ez dira. Etsaiekin jarraituz, hemen aspalditik dago korronte garbi bat: euskararen eta Euskal Herriaren etsaiek euskara, abertzaletasuna eta nazionalismoa indarkeriaren besalagun edo istiluekin lotuta agertu nahi dituzte, eta lortu ere lortzen dute. Egunkariak, irratiak eta tresnak badituztenez, jendeak zer egiten du: «Esos son los de las ikastolas, los que est n por ahí, los del euskara». Horren kontra zer egin behar da? Formazioa eta informazioa landu.\nGainerakoan, Gasteiz eta probintzia oso ezberdinak dira. Amurriotik eta Laudiotik Gasteizi buruz duten ikuspegia izugarria da... Arazoa are larriagoa da, ez baitezagun ahantz Gasteizen bizi direla lau arabarretatik hiru; alderantziz balitz, gaitz erdi. Ondorioak oso latzak dira.\nIÑAKI MARTINEZ DE LUNA. Inportantea iruditzen zait Henrikek aipatutako ezberdintasuna: Euskal Herri zaletasuna eta abertzaletasuna. Batak, bigarrenaren oinarrian egon behar du. Baina lehenengoa ahula izanik, derrigorrez bigarrenak ere hala izan behar du. Eskerrak Francok Araba Vascongadasen barruan utzi zuela; Nafarroarekin egin bezala kanpoan utziz gero, orduan ez dakit non egongo ginatekeen.\nAhultasun kulturalaren arrazoi historikoak aipatu dira. Hori nabarmena da, Albertok esan duen bezala, kultura ezberdinen arteko elkargunea da Araba. Hori batetik, baina euskarak izan zuen beherakadak ere garrantzia du herri baten kultura eratzerakoan, euskararekin loturik zeuden hainbat ezaugarri kultural galdu baitziren. Dena dela, nazionalismo klasikoaren edo historikoaren zurruntasuna ere aipatuko nuke. Nazionalismoa beti definitu izan da kostaldeko kulturaren arabera. Berdegunerik ez zegoen lekuetan edo euskara hitz egiten ez zen lekuetan edo txapela oso handia erabiltzen ez zen lekuetan.... horiek bigarren mailako vascoak ziren. Henrikeren anaiak kantatutako «Araba zazpigarren alaba» eta horrelakoek mesede handirik ez digute egin. Gaztetan mendira joaten ginenean, jendeak zera zioen: «Esaten dute gu ez garela euskaldunak ez dakigulako euskaraz, eta eurek ez dakizkite euskal dantzak». Jendea minduta zegoen bazterketa zegoelako, ezarrita ziren parametro batzuen arabera abertzaletasuna mugatzen zutelako.\nBestetik, euskal abizenak kontuan hartzen dituzten dokumentuetan ez dira arabar abizenak inondik inora agertzen. Martinez de Luna bat edo Ruiz de Pinedo bat ez dago inondik heltzerik... Horrek kontrako jarrera sortu zuen. Abertzaletasun historikoa ez da trebea izan horrelakoak bereganatzen. Bilbotarrak veraneanteak ziren; haiek iritsi eta dena beraientzat zen. Gainera haiek ziren vascoak eta gainontzekoak maketoak, besterik gabe. Jendea oso minduta zegoen historia harekin. Bilbo aipatzen da, baina esparru zabalagoa izan liteke; Donostia eta eremu euskaldunetatik Araba bezalako lekuetara joatean, ez ziren saiatzen jendea bereganatzen, mesprezu egiten baizik. Bizipen pertsonalak hori adierazten dute behin eta berriz. Orduan, oinarrian elementu etniko kultural ahulak daude batetik; baina bestetik, abertzaletasun historikoa nahiko itsua izan da ezberdintasuna integratu ahal izateko.\nHenrikek aipatu du hemengo kulturaren ahultasuna. Euskarak aspaldi ekin zion atzerakadari Araban. Egun hezkuntza eta abarrengatik berreskuratzen ari bada ere, Aramaio eta Legution mantendu izan da bakarrik antzinatik. Kulturarekiko atxikimenduak sortzen du abertzaletasuna, edo abertzaletasunetik dator kultura eta hizkuntzarekiko atxikimendua? Nola izan da Araban?\nH. KNÖRR. Gure ezaugarriak ahuldu badira, hori hastapen txarra da. Euskararen inguruan, zenbakiak pozik egoteko modukoak dira, hezkuntzan eta abar. Behar bada, hizkuntzaren kalitateari ez zaio behar bezalako garrantzia ematen, baina tira!, gauzak ikaragarri aldatzen ari dira. Duela bi urte Agurainen eman nuen hitzaldi bat. Bertan gazteak zeuden, baina Udaletxetik deitua nintzen eta gaztelaniaz hasi nintzen. Bertako 25 gazteek, euskaraz emateko eskatu zidaten eta euskaraz ekin nion. Horrek esan nahi du gauzak asko aldatu direla. Dirudienez, gurasoen aldetik eta jendearen aldetik joera positiboa da, baina lehengora noa: barkatuko didazue politikan ibiltzen zaretenok baina politika gehiegi egiten da. Gure indarra batez ere kultur nazioan dago.\nPolitikaren gehiegikeria nozitzen dugu eta, aldiz, oinarrizko elementuak ez dira behar bezala kontuan hartzen. Eman dezagun, Gasteizen, Gasteizko festetan edo San Prudentzion ez bada, ez dago euskal dantza ikusterik. Edozein lekutara zoaz eta baduzu Etnografia Museo bat. Araban, zorionez, egitasmo pribatuak eraginda badago bat, txikia baino polita. Arkaxonerako bidean badago Landetako Museo bat. Hemen ez da horrelakorik eta haurrek ezin dute ikusi nola bizi ziren gure arbasoak, hizkuntza... Oinarrizko elementu horiek behar dira. Esango didazue iragankeria egiten ari naizela, iraganzalekeria... baina horiek dira gure oinarrizko elementuak. Ni ez naiz arte modernoaren kontrakoa, baina hori ere badago. Iñaki Martinez de Lunak aipatu du abertzaletasunaren corpus ideologikoa aski ahula dela. Eta askotan agertzen da konplexuarekin. Foruek Madrilekin berdinetik berdinera aritzeko eskubidea ematen ziguten. Hori da orain ikusten ez duguna, eta guk onartu behar dugu zenbait gauza ez dakit zeren izenean. Horregatik diot oraindik ez dela lortu corpus ideologiko bat behar bezala egokitzen, aberasten... Eta horrek eragin handia du.\nI. RUIZ DE PINEDO. Ados kultur arloko hutsuneaz diozuenarekin. Are gehiago, euskararen aldeko apustua egin dugu baina honek beste kultur adierazpenak baztertzera eraman gaitu, folkloristak-edo liratekeenak. Horrek izan du bere eragina. Baina Henrike Kn"rrek aipatutako politikaren nagusikeriarekin batera, espainolismoaren gorakada etorri da. Beraz, euskal kontzientziak eta abertzaletasunaren gorakadak izan dute eragin bat. Ez da berezko gorakada bat. Gasteizen ditugun irratiak, D eta B ereduan izandako aurrerakada eta abar zabal batek eragin du hori.\nErreakzio bat sortu da honen inguruan, ezkutuko borroka askotan, eta beste askotan azaleratu egin dena. Nik esango nuke orain erreakzio momentuan bizi garela. Azken hauteskunde kanpainan etorkinei zuzendutako mezua, «Hacer las maletas» ospetsu hori, ez zuen inork sinesten baina tresna diskurtsibo gisa erabili zen erreakzio bat azaleratzeko, espainiar kultura gutxitua sentitzen delako. Tête ... tête une batean gaude, tentsio egoera batean. Mugimenduan gaudela, alegia, eta ez momentu estatiko batean.\nH. KNÖRR. Horri erantsi behar zaio Ermuko Izpirituarekin etorri zena...\nI. MTZ. DE LUNA. Dena dela, halako mezuak onartu egiten ziren jende mota baten artean. Nik ezagutu izan dut, eta ez joan den urtean Lizarrakoa antolatu eta gero. Lehendik ere, duela 6-8 urte eta Gipuzkoan bertan, etorkin batek honela botatzen zuen bilera batean: «Ni kanpotarra naiz, bertakoa banintz botoa emango nioke HBri edo PNVri. Baina kanpotarra izanik nola emango diet botoa bertakoei, ea irabazi eta etxera bidaltzen gaituzten?». Hori orain zortzi bat urte eta ez zegoen gaur dagoen presiorik. Hala ere, jende horrek beti du kezka bat barruan: zer gertatuko litzateke gurekin nazionalismoak goraka eginez gero? Indenpendentzia lortuko balitz?... Lizarrakoa gertatu eta gero, soslai abertzale gabeko beste talde batean -kaleko jende arrunta eta ez oso politizatua-, kezka bera agertzen zen: «Orain Lizarra eta abar.\nIndependentzia lortuko balitz, zer gertatuko litzateke gero? Abertzaleak ez garenokin zer?» Arrakastatsua izan da mezu hori beldurraren mezua delako. Eta Araban abertzale gutxiago dagoenez, errazago sartzen da horrelako diskurtsoa. Baina ezin dugu ahaztu, nazionalismoa, beste ideologiak bezala, unibertso sinboliko bat da. Horrek esan nahi du horren arabera interpretatzen dela errealitate guztia. Abertzale bazara Euskal Herriaren izenean ikusten duzu dena. Baina ez bazara, Espainiaren ikuspuntutik ulertzen duzu, eredu kontrajarriak dira: «Hauek irabazten badute, gu kanpora». Albertok hasieran esan duen bezala, internazionalistek ere hankak nonbaiten jarrita dituzte, internazionalismoa aireaz ez da elikatzen. Egongo dira bakan batzuk oso anarkistak edo oso konbentzituak direnak, baina gehienak bata edo bestearen alde dira.\nHala ere, pixka bat Iñaki Ruiz de Pinedok esaten duenaren kontra, harritu egin nintzen duela urte eta erdi hauteskundeen emaitzak begiratzen hasi nintzenean. Espainolisten gorakadarekin, abertzaleen boto mailarekin kezkatzen hasi nintzen. Hori, jakina, abertzaletasunaren indarra neurtzeko modu bat, agian ez perfektua baina modu bat da. Azken hogei urteetan abertzaletasunak ez du aurrera egin eta hori, nagusi izatea iristea nahi duen edozein planteamendurentzat oso kezkagarria da. Geldirik daude. Araban ez hainbeste, hain zuzen. Araban adin bateko jendearen arteko abertzaletasuna ahulagoa zen Gipuzkoako eta Bizkaikoarekin alderatuta. Datuetan, 12 edo 13 puntu gutxiago botoetan.\nKontua da 40 urtetik beherakoen artean ez dagoela aurrerapenik, abertzaleen kopurua bere horretan mantentzen da. Ez du aurrera pausorik ematen. Hori ez da azkeneko espainolisten gorakadaren ondorioa bakarrik, ez da bakarrik erreakzio-akzio-erreakzioaren ondorioa. Hori tartean egon daiteke. Ziur nago espainolisten bultzakada honek atzera egingo duela beraien eredua ahultzen denean, bitartean ez bagaituzte jipoitu eta txikitu. Baina ez da hori bakarrik. Nik uste nazionalismoan badagoela ahulezia bat. Azterketa behar da: zein planteamendu egin behar den, zein eredu dauden... Francoren garaian ilusioa pizteko balio zuen eredua bazen ere, Franco hil eta bost urtetik aurrera izan da desenkantua, geldialdia, blokeoa... Ez da aurrerapausorik eman.\nDatu historikoak kontuan hartuta, lehendabiziko aldiz 1979an izan zen nagusi indar abertzale bat Araban. Bizkaian 1917an eta Gipuzkoan 1933an izan ziren garaile lehenbiziz. Historian zehar abertzaletasuna Araban atzera geratu da, baina aldi berean aurreratu ere asko aurreratu da euskara eta euskal kulturari dagokienez (1970ean 2000 euskaldun ei ziren eta gaur egun 40.000 inguru daude). Azken urteetan agian desenkantu bat dago, baina abertzaletasunak asko egin du aurrera azken hamarkadetan Araban...\nA. ANSOLA. Gauza bat zaila egiten zait niri... Ez da hain erraza abertzaletasunaren mamia gauza zehatzetan finkatzea eta ondoren herri agintariak beren politika horretan oinarritzea, gako horietan asmatzeko eta eragina sortzeko. Hemen asko aipatu da kultura gehiago egin behar dela eta politika gutxiago. Historian zehar datu asko dago. Batzuk diote abertzaletasuna kulturaren ondorio dela, edo kulturaren mamian dagoela abertzale izatea edo ez. Orduan, kultura zer den jakin beharko genuke, nola aldatzen den jakin beharko genuke, eta horretara jo beharko genuke gure indar guztiekin kultura hori aldatzeko. Batzuek alde batera aldatu nahiko lukete, beste batzuek bestera, baina bakoitzak bere aldera. Baina ez dago hain garbi. Nazio asko dago kultura dutenak bere mami nagusitzat. Baina alderantziz ere asko dago, politika bidez, nazioa eta kultura egin dutenak.\nEuropako Mendebaldean Estatu guztiak politikoki eratu dira eta barnean dituzte etnia eta kultur mordoa; eta ez dute inoiz sentitzen abertzale ez direnik, adibidez Frantzian edo Alemanian. Beren baitan dituzte etnia eta kultura ezberdinak, politika bidez nazioa egin dute eta gaur aleman edo frantses sentitzen dira. Era askotako nazioak edo abertzaletasunak daude. Batzuk kulturatik etorritakoak, baina beste batzuk politikatik. Gure inguruan, esaterako, Estatu-nazioak politikatik etorritakoak dira: Estatu bat egin da, eta indarra erabiliz nazio bat egin dute, kultura bat sortu dute...\nH. KNÖRR. ...Konparatzekotan ez Frantziarekin, Finlandiarekin konparatu behar duzu, baina Frantziarekin ez.\nA. ANSOLA. Edozeinekin, Europako Batasunean dauden hamabost estatuetan ez dago ez etnia bakar bat ezta kultura bakar bat ere nazioa egin duenik.\nBigarrenik, euskara erabiltzen da, bai, baina ez dut sinesten, euskararekin edo hizkuntzarekin -espainolek espainolarekin, euskaldunok euskararekin, frantsesek frantsesarekin- nazio bat egiten denik. Ez dut esaten ez duenik garrantzirik baina ez da nazioa egiten. Mutiko nintzenetik ezagutzen ditut euskaraz nik baino hobeto zekitenak, eta oso berandu konturatu naiz, orain ikusi dut, Franco hil, politika zabaldu eta demokrazia iritsi denean, Franco baino espainolagoak direla. Eta euskaraz izugarri ondo egiten zuten, gure Euskaltzainek baino hobeto.\nHirugarrenik, Araban konplejua dagoela eztabaidatzen da. Baina irakur ezazu historia pixka bat... Euskal abertzale sakonenetakoak Araban sortutakoak dira. Beraz, ez dut ikusten gauza zehatz bat agintea duenari esateko, arrakasta horietan dagoelako bata edo bestea egin behar duela. Araban esan dira halakoak. Nik hamabost urte eman ditut jendearen artean, eta badut esperientzia. Gasteizen adibidez, nahi duzuna egin dezakezu: nazioa kultura dela pentsatu, hizkuntza dela, politika dela... nahi duzun tresna erabili edo guztiak batera. Gasteiz bitan zatitua dago gutxi gorabehera, eta hor ez dago beste pentsamolderik sortzerik. Mugimendu bat egiten duzunean, hizkuntzan edo hizkuntzatik kanpo, dantzan txapela kenduz edo ez, ileduna izan edo ez izan...berdin da.\nAbertzale ez direnek pentsatzen baitute hemengo jendearen mugimendu guztiak euren kontra doazela. Ez dakit horri zein izen ipintzen zaion. Baina botoa ematerakoan, beti beren defentsan jokatuko duela uste dutenari emango diote botoa. Ez da ez ezkerreko, ezta eskuineko ere, beren izakera defendatuko duena baizik. Zertan datzan izakera hori? Kulturan, hizkuntzan? Ez dakit.\nEuskal Herrian gaur egun abertzale sakonak dauzkagu, publikoki konpromisoa hartu dutenak, euskaraz ez dakitenak, eta euskal abertzaleak dira. Gehienak! Gure lehendakaria adibidez! Neuk ere askotan pentsatu dut nondik sortuko nuen mirari hori, eta kulturako jakintsuetara jo ere bai, Kn"rr jaunarengana adibidez, baina ez dut sekula sugarretatik atera nola demontre erabakitzen den hau! Askotan pentsatzen nuen: «Gipuzkoan jaio izanak zerbait ematen al dit?». Hizkuntza, euskara ikasteko erraztasuna, arabar `normalak' baino errazago izan dugu jatorriz etorri zaigulako. Baina ikusi dudanean euskaraz ni baino askoz hobeto egiten dutenek Espainia sutsuki defendatzen dutela... «beno, hori ere ez da», esan diot nire buruari.\nArabarrek hainbat kulturen nahasketa izan dute. Historian beti gertatzen da muga aldera daudenak nahasketa gehiago jasaten dutela. Hala eta guztiz ere, ezagutu ditut abertzale arabarrak abertzale gipuzkoarrak txiki uzten gaituztenak. Orduan, hor beste zerbait badago, baina teknikoki esateko oso gauza zaila da. Horregatik, liburuetan ezin daiteke erraz idatzi eta unibertsitatean ezin daiteke irakatsi: sentimenduak dira. Zer da sentimendua? Zerk eragiten du sentimendua? Zerk sortzen du? Zerk mamitzen du? Zerk gehitzen du? Nik ez dakit, eta entzuteko zain nago beti.\nI. MTZ. DE LUNA. Azken finean zuk sentimendu hitzarekin definitzen duzuna, norberak bere inguruneari buruz daukan ulermena da.\nA. ANSOLA. Baina hizkuntza ez da hori. Erdaldun asko dauzkagu oso abertzale direnak eta euskaldun asko oso espainolak. Gipuzkoar asko espainolak direnak eta arabar asko euskal abertzaleak direnak...\nI. MTZ. DE LUNA. Esana dago. Zuk aipatzen duzun sentimendu hori da errealitatea ulertzeko modu bat. Eta errealitatea ulertzeko daude ideologiak, sinesmenak... Batentzat inportanteena gizarte klaseak dira, marxista delako eta guztia klase borroka ikuspuntutik ulertzen duelako; beste batentzat, aldiz, erlijioa da garrantzizkoena, nire gurasoentzat bezala, eta beti arituko dira «Jainkoak nahi badu»... Guztia ulertzen da horren arabera. Araban jaiotako askorentzat ikuspuntu inportanteena Espainia izango da, eta orduan euskara ez zaio hainbeste interesatuko, espainola izateko ez duelako behar. Edo Erregea onartuko du arazorik gabe... Abertzale batentzat, berriz, beste ikuspuntu batetik abiatzen denez, guztiz kontrakoa.\nA. ANSOLA. Barkatu, baina nire aldamenean dut Iñaki Ruiz de Pinedo. Aspalditik ezagutzen dut, 25 bat urtez bai gutxienez. Ez zekien txintik ere euskaraz, oker ez banago. Eta abertzalea zen, orain beste edo gehiago. Arabarra ere bai, eta berea ez da kasu berezia, asko daude.\nI. MTZ. DE LUNA. Alberto, hori tranpa egitea da. Zuk datuak eta pertsonak hartu eta konparatzen badituzu, beti ere harreman estatistiko estua agertzen da abertzaletasuna eta euskararen artean. Parametro horretatik joz, adibidez, Azken hiruzpalau hamarkadetan, abertzaletasuna euskalduntzearen aurretik joan da Araban. Baina horrek badauka beste kontzeptu bat ere. Araban euskaldun komunitatea ez da oso handia, baina euskararekiko atxikimendua duen komunitatea bai. Hor bereizi behar da hizkuntz komunitatea, hemen urria da ahula dena; bestetik, euskararekiko atxikimendu komunitatea kontuan hartu behar da, nahiz eta euskalduna izan ez, euskara baloratu, berreskuratu nahi duena. Hori kontuan hartzekoa da.\nA. ANSOLA. Bihotz txarreko galdera bat egingo dut. Denok euskaldun izango bagina, abertzaletasuna finkatuta egongo litzateke? Nik ezetz pentsatzen dut.\nH. KNÖRR. Errealitate handia da Euskal Herrian, Ipar eta Hego leialtasun bikoitza. Iparraldean, hemen bezala, leialtasun bikoitza duen jende asko ezagutu dut, batere konplexurik gabe bizi dena, behar bada denbora luzean ezkutatuta bezala egon badira ere. Frantsesak sentitzen dira baina errotik dira euskaltzaleak edo Euskal Herri zaleak, eta gainera politikoki gaizki ikusia dago hori. Sentimendu bikoitz hori duten idazleak ere ezagutzen ditut.\nNafarroan ere, ezagutzen ditut Euskal Herri zaleak diren nafarrak, leialtasun bikoitzekoak. Albertok aipatutako bigarren kontuari helduz, funtsean zer dago Euskal Herriarekiko atxikimenduan? Multzo bat dago. Ez dut esaten eta ez dut esango inoiz hizkuntza denik. Baina jendearen atxikimenduan gauza asko dago. Alde batetik, tradizio bat, lehen forua zena; nik askotan esaten dut Autonomia foruaren sinonimoa dela. Gero kultura dago, noski. Hau ere konplexua da, pentsakera da eta historia... Eta gero hizkuntza. Honek guztiak egiten gaitu ezberdin. Gehiago Hegoaldean. Iparraldean posible baita frantses sentitzea besterik gabe eta frantses kultura izatea. Hegoaldean ikusten dugu, berriz, jendea dela arrunki autonomizalea. Berriz esango dizut, Alberto: ezin dira konparatu Euskal Herria eta Frantzia. Konparatzekotan Finlandia aipatu behar da. Mendeetan Suediaren azpian egon zen Finlandia, gero 1809an Errusian sartu zen eta Errusiako iraultza arte bere baitan egon zen. Barruan kultura lan izugarria egin zen eta gero nazio independente bihurtu. Nik ez dut sinesten kontrako bidean.\nA. ANSOLA. Ez didazu ondo ulertu... Egun Europako Batasunean dauden Estatuak, hau da, aginte egiturak, politikoki sortuak izan dira denak. Finlandia ez dago Europako Batasunean, eta beste kasu bat da: kultura bidez egin den Estatua. Bietakoak daude. Baina Mendebaldeko Europan gehiago dira politikoki Estatuaren `indarkeriaren' arabera egin direnak, beste aldekoak baino. Hemen inork ez du gure artean ezer aipatzen: Alemania beti horrela izan balitz bezala, Erresuma Batua beti horrela izan balitz bezala edo Italiak kultura bakarra balu bezala... Ez da egia! Espainian ere ez dago kultura bakarra. Ea berdinak diren andaluzak eta galiziarrak, edo extremeñoak eta gaztelarrak. Espainiarrak dira baina ez dute kultura bakarra. Orain 200 bat urte Estatu bat sortu zen eta horren arabera dirua, armada, polizia eta abar eratu ziren, eta hala ere ez dago kultura bakar bat. Inork ez du zalantzan jartzen hori. Zalantzan jartzen dena euskaldunena eta katalanena da.\nBerriro goaz goi mailako eztabaidetara eta ondo daude, oinarria dira, baina behera jaitsi behar da eta Arabako errealitatean horiek guztiak nola ikusten diren aztertu. Egitura politikoez aritu zarete eta Gernikako Estatutua onartu zenetik, Gasteiza Jaurlaritza eta hiriburu izendapen ofiziala etorri dira, besteak beste, horrek dakarren guztiarekin. Zein izan da hogei urteetan horien eragina Araban?\nI. RUIZ DE PINEDO. Ondorio asko izan dira. Etorkinen mugimendua aztertuta, autonomiaren aurretik jende asko etorri zen Gipuzkoatik, Bizkaitik eta Nafarroatik, baina Burgostik, Madrildik eta Espainiatik ere bai. Gero etorri ziren Jaurlaritza eta abar. Lapiko handi bat dago, beraz, eta hor barruan dena nahastuta. Hori aztertuta ikusiko dugu, adibidez, nondik datorren UAren fenomenoa eta ikusiko dugu Nafarroako UPNkotik zein desberdina den. Lakuan egitura politiko euskaldun bat sortzean, sektore batzuek kontzientzia nazionala zerbait naturalago bezala hartzen dute. Beste sektore batzuek, ostera, «lo vasco» inbaditzera datorrela pentsatzen dute. Espainiako inmigrazioa oso lotua dago bigarren erreakzio horrekin. UAren fenomenoa ez da Arabako fenomenoa, Gasteizkoa baizik, eta bere hauteslegoa inmigrante espainiarraren botoarekin osatua dago, batez ere Gasteizko auzoetan biltzen dena.\nEAEko azken hauteskundeetan «Alava como Navarra» esaten zuten.\nI. RUIZ DE PINEDO. Esaten da baina sozialki oso desberdina da, lehen aipatutako lapikoan bakoitzak bere identitatea sortzen du, horretarako bi esparrutara joz, Espainiakora batak eta euskal sentimendura besteak. Abertzaleen artean, batzuek bat egiten dute egitura berriekin eta beste batzuek, hori nahiko ez dela irizten diote. Hor kokatuko nuke izandako eragina, positiboa eta negatiboa izan den azterketan baino.\nA. ANSOLA. Gobernua etorri zenetik, datu ekonomikoen arabera, Araban ez dago kexatzeko arrazoirik. Eta hartzen badituzu beste zerbitzu batzuek ere, hezkuntza eta abar, zenbakiekin neurtu daitekeen gorakada egon da. Sentimenduen aldetik, ordea, bada beste ikuspegi bat: «gobernu hori Kantauritik dator, ni kanpora botako nau» eta horrrelakoetan oinarritua. Gobernua hona etorri zenean, Gipuzkoan eta Bizkaian baino zerbitzu publiko askoz hobeagoa zegoen; historiako datuak hor dira. Baina txarrera ez da joan, hobera baizik. Dena den, gobernuaren kontu horrekin, «euskaldunak direla» eta halakoak erabiliz, sentimenduak sor daitezke sentimenduak dauden lekuan. Niretzat Haider ez da txarra, txarrena da Haiderri hainbeste boto ematea.\nI. MTZ. DE LUNA. Jaurlaritzaren etorrerak ondorio bikoitzak izan ditu. Abertzaletasunaren inguruan jende gehiago bildu da, eta horrek kontrakoengan susmo txarrak piztu ditu. «Eusko Jaurlaritzan Bilbokoa edo kanpokoa ez denak ez du lanik egiten» eta horrelako interpretazio maltzurrak xelebrekeriak dira. Abertzaletasuna eta euskal komunitatea sendotzen eta sortzen lagundu izan duela uste dut. Ez Jaurlaritzak berez, hortik sortutako hezkuntza sistema oso garrantzitsua izan da euskaltasunari dagokionez. 60ko hamarkadan etortzen zen euskal jendea erdal eremuan sakabanatzen zen. Baina hezkuntza dela eta, irakasle euskaldun asko etorri da eta horiek ez dira galdu. Horiek, bertako euskaldunak komunitate batean txertatzen lagundu dute.\nHorrez gain, eta Alberto guztiz bat ez badator ere, abertzaletasuna horri lotuta dagoenez, horrek abertzaletasunaren alde jokatu izan du. Gaur egun bertsolari saio bat antolatzen da eta zenbait jende biltzen da, nagusiki gaztea gainera; ni gaztea nintzenean hori ezinezkoa zen.\nA. ANSOLA. Ni Francoren hezkuntza sarean hezitakoa naiz goitik behera. Euskara guztiz debakatua zegoen, ni nahiko heldua eta zaharra egin nintzen euskara askatu zenerako, ahaztu ere asko egin nuen... eta ez ninduten aldatu. Horregatik diot hezkuntza lagungarria izan daitekeela, baina zalantzan dut nahikoa izan daitekeen. Kezka bat dut, eta badakit ni kokatuta ez nagoen beste alderdi batzuk agertzen dutela hau, eta galdera bezala botatzen dut: gure nahia eta pentsakera gauzatzeko, euskara, politika, erakundeak... ondo joango balira, zer izatea nahiko genuke? Nahi dugu Estatu bat? Nik pentsatzen dudan helmuga hori ezin da lortu, gauden estatuak gure burujabetasuna onartzen ez badu. Nik nahi dudan helmugara heltzeko, burujabetza behar dugu, ez helburu moduan, tresna moduan baizik. Bestela ez dut ikusten.\nGaur egun, estatuek lehen baino muga gutxiago izango dute, baina, kontuz, oraindik ere estatuak indartsuak dira, oso indartsuak! Estatu espainiarrak eta Europako Batasunak gugan duten eragina, guk egin dezakeguna baino askoz indartsuago da. Gu hor ari gara, goizetik gauera euskalduntxo bat gehiago dugula kontatzen, baina ipuina ez dago hor, beste leku batean dago.\nI. RUIZ DE PINEDO. Jakina, ez gaude lainoetan, eta hutsunean zerbait sortzen. Historia baten ondorioak sofritzen ditugu eta haren seme-alabak gara. Abertzaletasuna ez da automatikoki sortuko, baina hizkuntza eta hezkuntzarena oso salda hona da baldintza kultural batzuk sortzeko. Errazagoa da topatzea abertzaleak giro euskaldun batean, erdal giroan baino. Eta errazagoa da euskalduntasuna eta abertzaleak Arabako iparraldean topatzea, hegoaldean baino. Hori hezkuntzarekin lotua dago, baina baita memoria historikoa eta sare sozialarekin ere. Araban nazional-katolizismoa heldu zen lekuaren arabera, hor ikusten dira mugak oso garbi. Eta 40ko eta 50eko hamarkadatan izandako irakasleen arabera, kulturalki nabaritzen da euskalduntasuna mantentzen den ala ez; hamar kilometrora dauden bi herri erdaldunetan hori nabaritu egiten da.\nH. KNÖRR. Gayarre antzokian 1932an gertatutakoa aztertzea oso interesgarria da. Lau probintzientzako estatutu bat onartzeko egindako bozketan, zein ziren alde? Askotan erdaldunenak. Eta zein kontra? Askotan euskaldunenak, Nafarroako mendialdea, Bizkaian Izurtza... Baina gauzak aldatu dira eta hizkuntzak, proportzionalki, garrantzi handiagoa du gaur egun.\nEta UA zergatik? Hor daude karlista zaharrak. Frantzian IV. Errepublika sortu zenean, 1925ean, eskuina kokildua zegoen, bestela Petainzalea zela esango ziotelako. Frankista ohiei ere antzerakoa gertatu zaie, baina gero poliki-poliki atera dira. Gasteizko fenomenoa da baina UAkoak ez dira etorkinak bakarrik. Gasteizko klase ez dinamikoek ere horra jo dute, gazteak zetozela eta beren boterea kolokan zegoela ikusita. Halako pentsakera zen: «garai batean nire semea kutxan edo diputazioan jartzen nuen, eta orain zer?». Eta ikaratu egin ziren. UAkoak beren astakeriak botatzen hasi zirenean, horrek erantzun egoki bat behar zuen eta hor komunikazio politika eskasa egin zen. Nik ekonomiaz gutxi dakit baina argi dago Araban zegoela industriarik modernoena eta bertan egiten ari zirela inbestimendu handienak, eta horren berri ez da ematen. Ez da egin benetako komunikazio eta informazio politika bat.\nA. ANSOLA. Galdera bat egingo dut. Espainiako Gobernuak informazio politika ona egin al du? Espainiarrak espainiar sentitzen ziren eta orain ere bai.\nDena den, ez da Gobernu espainiarraren komunikazio politika aztertzeko unea.\nI. MTZ. DE LUNA. Ez, baina garrantzitsua da. Politikan daude hainbat esparru: ideologikoa, alderdien arteko harremanena, esparru instituzionala, gizarte esparrua, borroka armatua... eta iritzi publikoak botoa ematerakoan duen garrantzia kontuan hartua, hor dago komunikazio esparrua. Eta, alderdietan sartu gabe, abertzaleok ez gara azkarrak izan komunikazioaren eremuan. 82an PSOE gobernura iritsi zenean, komunikazio politika oso ona izan zen bolada luze batez; gero beste kontu batzuk izan zituzten. PP ere ona izan da komunikazio estrategian.\nA. ANSOLA. Espainiar ez dena espainiar bihurtzen al dute komunikazio politikek?\nI. MTZ. DE LUNA. PPk eta PSOEk batetik, eta abertzaleek erabili dituzten komunikazio politikak oso desberdinak izan dira. Agian gure nortasunean dagoen ezaugarri bat izango da. Ni ibili naiz abertzale batzuk komunikazioaren beharraz konbentzitzen eta «ez, ez, ondo egiten badugu jendeak jakingo du». Inondik inora. Adibide bakarra jartzen nien: enpresari batek, esate baterako, gauzak ondo egin eta saltzera ateratzen ez bada, zer egingo du? Enpresa itxi. Politikan berdin. Abertzaletasunak oso gaizki komunikatu ohi du, eta hortik dator bere geldiunearen arrazoi bat.\nZehaztu dezagun. Iazko udal eta foru hauteskundeekin, Arabako abertzaletasunak, seguruenik aukera ona galduko zuen, gizartera begira komunikazio tresna ezinhobeak galdu ditu eta: Gasteizko Udala eta Arabako Diputazioko gobernuak. Hilabete batzuk besterik ez dira, baina nabaritu izan al da hori Gasteizen eta Araban?\nE. KNÖRR. Bada, ez. Sei eta huts irabazi nahi zuten, eta sei eta bost -edo lau- irabazi dute, eta orduan ezin dute beren politika egin. Udaletxean eta diputazioan aurrekontuak geldirik daude oraindik.\nI. RUIZ DE PINEDO. Hala da bai. Lehenbiziko unean abertzaletasunarekiko porrot bat zela pentsa zitekeen, ekimenetan geldiaraziko zituela eta abar. Baina, aldi berean, errealitatea zein den ere azaleratzen du. Dena den, komunikazio ahalegin izugarriarekin, ilusiozko irudi bat saltzen ari dira; ez dakidana da horrelako egoera batek denboran zer iraun dezakeen. Nik ez dut egundoko porrot gisa hartzen, gizartea duela urtebete eta orain berdina da eta. Errealitate elektoralak zikloak ditu, ekonomia bezala da, eta ziklo ahuletan ongi jokatzea ziklo oparoetan ongi jokatzea bezain garrantzitsua da.\nH. KNÖRR. Argi dago, adibidez, PSOEk nola ikusten dituen gauzak; haientzat, Araban eta Nafarroan dago arazo nazionala. Hemen eta Nafarroan, abertzaletasunaren aurka presa bat jarri behar da eta horretarako eskuindarrekin aliatzen dira. Nafar sozialista zenbait ezagutzen dut eta harrituta daude, «gu ezkertiarrak izanik horiekin?».\nI. MTZ. DE LUNA. Lehen Albertok garrantzia ematen zien Espainiako komunikabideen indarrari, eta zuk (Henrike) indar espainolistek abertzaletasunaren aurka egiten dutena aipatu duzu. Kontuan hartzekoak dira, baina ni kezkatzen nauena da hemendik aurrera proiektu propioarekin zer gertatuko den. Enpresa batean, politikan... kontua ez da merkatua nola dagoen, merkatuari begira zu zeu nola zauden baizik. Suarez porrotera joan bazen ez zen beste inoren iaiotasunagatik eta bai bere alderdiak eztanda egin zuelako.\nA. ANSOLA. Nire iritziz, gaur Estatutuarekin dauzkagun ahalmenak ez dira nahikoak. Hemen aipatzen direnak hezkuntza, hizkuntza eta abar ez dira negatiboak, positiboak dira. Baina tresna batzuk bakarrik dira. Lotura beste bat da, Estatua ere komeni da. Iñaki Martinez de Lunak arrazoi du baita ere: Francok gauza bat esaten zuenean nik beste aldera pentsatzen nuen. Aholku hori sarritan eman zidaten politikan, sozialistek modu batean pentsatzen bazuten nik beste aldera pentsatzeko, horrela seguru asmatuko nuela eta. Hemen ere bai, norbait zerbait saltzera datorrenean, eta gainera merke, defentsa erreakzio bat sortzen da. Baina lehendabiziko gakoa oraindik ez da erabaki: Estatu espainiarra ez zen egin behar gaur eginda dagoen moduan, Estatu autonomiko unitario moduan, Estatu konfederal moduan baizik. Horren arabera datoz gero gauza asko. Orduan ados egongo nintzake hezkuntza eta beste hainbat gauza lantzearekin. Estatu horrek, burujabe delako, kontrol neurriak izango lituzke bere baitan, baina Europako demokraziaren kontrola ere izango luke, nahiz eta Estatua izan. Araban ere honek badu eragina: berogailua hari gara jartzen eta ate guztiak iparraldera irekita dauzkagu. Horrela ez dago hau berotzerik! Eta gero esaten dizute gauzak askatasunaren arabera egin behar direla. Bai, noski. Akaso Frantzia, Erresuma Batua, Alemania, Italia... ez dira askatasunaren arabera egin? Norbaitek zalantzan jartzen ditu Estatu egin direlako? Bekatu handia egin al dute Estatu izateagatik? Inork ez du ezer esaten. Horiek oso demokratak dira. Baina guk eskatzen badugu... hori bekatu handia da!\nNi ados nago hemen aipatu diren gauzekin, hezkuntza, hizkuntza, gizarte harremanak, komunikabideen eragina... Tresna hauek nahikoak dira Fragak esaten zuen «sano regionalismo» hori izateko. Gehiagorako ere bai, zeren hainbeste komunikabide dauzkagu, ezen norbera bihotzak eskatzen dionaren arabera, euskaldun, erdaldun edo frantses sentitu ahal izango da.\nBaina nazioa egitea nahi badugu gainera, tresna horiez gain, beste zerbait behar dugu: Estatu batek dituen eskumenak behar ditugu. Ezin dugu orain Irlandan gertatu dena egin: «Ez zaretela ados jartzen, neuk kentzen dizuet zuen autonomia. Hori da autonomia, goizetik gauera kentzen dena lege baten bitartez! Zer autonomi da hori? Nik pentsatzen dut hemen gauza interesgarri asko dagoela, baina horiekin batera eta horiek baino lehenago etorri behar dena: eurek dituzten ahalmen berdinak izatea.\nH. KNÖRR. Zuk diozu Estatutua gainditu behar dela. Ados. Baina nire ikuspegitik hori ez da aski. Adibidez, unibertsitateko laugarren mailako klase batean, hau da, datorren urtean Euskal Filologiako profesionalak izango direnekin, Kontzertu Ekonomikoa zer den galdetu izan dut, eta hogeita hamaseitik bik bakarrik zekiten zer zen. Baina nora goaz, Alberto? Zu ari zara aipatzen Estatutua... Baina lan ikaragarria egin behar da: informazioa eta formazioa. Erakutsi nondik gatozen, nola dagoen hari bat, hari horrek nola duen izena, forua, eta erakutsi, hemen Araban gaudenez gero, nortzuk ziren errandarrak, liberal-foruzaleak, karlistak... Hori egin gabe...\nA. ANSOLA. Beste gauza bat. Esatera noanaz oso seguru ez nago, historiako gauzez irakurketa ugari egiten direlako. Baina gauza bat ikusi dut. Jo dezagun Estatu bat eraiki nahi dugula. Nori galdetu behar zaio hori? Espainiari? Frantziari? Gure herritarrei? Gure noizko herritarrei? Gaur Espainiatik etorri diren guztiekin edo ez? Hor sekulako tranpa dago. Estatuak eratu diren lekuetan ez dute hori egin hauteskundeen bitartez. Politiko batzuk ados jarri dira, eta «tori, hauxe da Estatuaren Konstituzioa». Amen. Bai, erreferenduma hor dago, baina badakigu erreferenduma nola saltzen den.\nI. RUIZ DE PINEDO. Estatu garaileez hitz egiten ari zara. Gu herri galtzailea gara. Txikitu egin gara. Egoera honetatik ateratzeko buelta eman behar zaio, eta balore demokratikoekin egingo da hori. Militarki ez dugu lortuko. Gure Ertzaintza ez da joango mugetara eta bertan itxiturak jarri.\nH. KNÖRR. Ez Ertzaintzak ez besteek...\nA. ANSOLA. Demokratikoki baina politikoek egindako akordioarekin. Baina ez hauteskudeen bitartez...\nEtorkizunari begira, zein klabe interesgarri ikusten duzue Araban abertzaletasunak bere presentzia areagotu dezan?\nH. KNÖRR. Niri, 2.000. urteko San Valentin egun honetan, Euskal Estatua ez zait interesatzen. Orduan zer interesatzen zait? Barrutik oso ondo lotutako euskal gizarte bat, oso garbi daukana zein diren lehentasunak eta ondo dakiena nondik datorren, besteak beste Kontzerto Ekonomikoa zer den dakiena, hizkuntzaren eta kulturaren berri dakiena. Gero berez sortuko da, etorriko da etorri behar dena. Zazpiak Bat, oso polita da baina oraingoz marko kultural bat izan behar da. Hortik hasiko dira lotura politikoak... Hala ere, oraingoz, ni oso beldur naiz, eta aski da hauteskundeen emaitzak ikustea. Ez dugu beste biderik.\nA. ANSOLA. Henrikek esan duenarekin bat nator goitik behera, diferentzia bakar batekin. Berak esan duena lortzeko Estatua behar da. Ni ez naiz estatu zalea, baina esan duena behar dudalako, Estatua behar dut.\nH. KNÖRR. Guk Madrilen esan behar duguna zera da: zergatik bidaltzen dituzu gobernadoreak edo polizia? Hori guk onartu behar dugu, berdinetik berdinera. Gu ez gara Madrilen menpean egon behar. Baizik eta, foruaren izpirituaren arabera, ni Espainian egongo naiz ondo tratatua sentitzen banaiz, bestela kanpora noa.\nI. RUIZ DE PINEDO. Bi ildo garrantzitsu ikusten ditut. Batetik, herrigintza aurrera eramatea, kulturari lotua eta politikarekiko paraleloa. Bestetik, Araban batera irudikatu behar dugun egituratze nazionala. Ez dakit nolako indar korrelazioarekin, baina politikoki helburu horiek finkatzea, irudikatzea, eztabaidatzea eta norantz jo jakiteko norabide bat finkatua izatea oso inportantea da. Horrez gain, egungo egitura politikoekin pausoak eman litezke epe laburrean, norabide horretarantz. Bereizi egin behar dira egituratze herritarra eta politikoa. Une honetan Araban indar korrelazioak aurkakoak izan litezke, baina helburu garbiak izanez gero, ez dut ikusten arazo latzik. Beste hausnarketa bat ere badago: egitura politiko nazionalak gaurkotzea, zergatiak, helburuak... finkatzea. Egitura politiko nazional hori zertarako behar dugun jakitea.\nA. ANSOLA. Ez naiz Estatu zalea. Baina besteek Estatua badute beste helburu batzuek lortzeko edo beste tresna batzuei laguntzeko, neuk ere bai. Bestela besteen alde jokatzea da. Araban, Lizarrako Hitzarmeneko alderdiek nahitanahiezkoa dute PSOErekin elkartasun bat lortzea. Araban eragin positiboa luke, beste eragin orokor baten barnean; PPkoak, ez han ez hemen, agintean luzez ikusi nahi ez ditudalako nahi dut hori. Ez mania izugarria diedalako, Euskal Herriaz pentsatzen dutena batere gustatzen ez zaidalako baizik. Nazioa edo Estatua izango bagenu, ez nukeelako nahi beraiek irudikatzen duten Espainia horrekin harreman internazionalik, Espainia horrekin lotura diplomatikoak ere apurtuko nituzke; eta, ez zaidalako gustatzen beren politika ekonomikoa.\nI. MTZ. DE LUNA. Lau gauza bereizten ditut nik, baina ez Arabarako bakarrik, Euskal Herri osorako. Horretan ez dago berezitasunik, etorkizunera begira ez dago diferentzia nabarmenik Araba eta gainontzeko Euskal Herri osoko abertzaletasunean. Lehenik, proiektu politiko sendoa eta era berean integratzailea. Araban ezin dugu gizartea bitan banatu, hortik etorkizun beltza etorriko litzaigukeelako. Bigarrenik, politikari zintzoak, pertsona prestigiodunak, eredu izan behar direnak, etikadunak. Agian ez orain arte izan ez direlako, mundu mailan horrelako asko ez dagoelako baizik; egun, politikan guztia da zilegi, eta ez dut uste hala izan behar duenik. Gainera, jende askoren ahotan dago eskaera hori. Hirugarrenez, alderdi abertzaleek elkarrekin lan egiteko gauza izan beharko lukete. Eta laugarrenez, alderdi politikoak erakundeak diren aldetik eraginkorrak, funtzionamendu onekoak izatea. Ez erdipurdiko erakundeak, antolamendu kaxkarrekoak... Horrela ez baitago proiektu politikorik aurrera ateratzerik.


Baterik gabeko beisbola | El Diario Vasco\nCulturasBaterik gabeko beisbola\nBaterik gabeko beisbola\nWorld Baseball &Softball Confederation-eko burua, Riccardo Fraccari, Proyecto Béisbol 5 Callejero ekima aurkezten, Higinio Vélez Cubako Beisbol Federazioko lehendakariarekin\nGurean oso talde gutxik jarduten dute beisbolean. Gehien bat emakumezkoak aritzen dira horren iparamerikarra dirudien kirol horren sofbol izeneko aldarean. Kuban arras ezberdina da egoera: beisbola joko nazionala da eta orain arras kontent daude lau izkina deituriko (eta belaunaldi batez galdutako) modalitatea berreskuratu dutelako\nBEGOÑA DEL TESO Lunes, 1 enero 2018, 10:51\nKubako Juventud rebelde egunkariko abenduaren 3ko azken orrialdean Jape izengoitiaz sinatzen duen kazetariak ¡Al rescate! artikulua plazaratu zuen. Harro, harroxko kasik, paper kaskarrean inprimaturiko lerrotan jakinarazten zuen Nazioarteko Beisbol eta Sofboleko Konfederazioko Ricardo Fraccari presidenteak Karibeko uharte ederrean aspaldian pitén izenaz ezagutzen zuten beisbol modalitate herrikoia, kalekoa aintzat hartu nahi dutela adierazi ziola Gramma egunkari ofizialeko Héctor Villar idazleari.\nJape bezala zientoka kubatarrak poz pozean agertu dira notizia entzuterakoan, irakurtzerakoan. Are gehiago baieztatu dutenean Fraccari jauna txantxetan ez zegoela. Konfederazioak (WBSC da ingelesezko bere izena) Beisball 5 deituriko kirola jorratu nahi du mundu zabalean. Eta Beisbol 5 hori pitén zoragarriaren eboluzioa baino ez da. World Baseball & Softball Confederationen usteetan, modalitate honek jendea sorginduko du ohiko beisbola baino askoz dinamikoagoa delako, jokatzeko ez direlako behar eremu zabalegiak eta kaleko kirol guztiek duten xarma berezia (pentsa ezazue Brooklyneko plazatxoetan jokatzen den saskibaloiaz, gure plaza pilotalekuetan suertatze diren partida lehiatsuez eta Brasilgo espaloietan, baloia oinari itsasirik, aritzen diren etorkizunezko crack-z) dariolako. Are gehiago, WSBCko buruzagien esanetan, Beisbol 5 delakoa datozen urtetako beisbol handiarentzako jokalari finen errobi emankorra izango da, munduan zehar ezagun bihurtuko du Tokioko Joku Olinpikoak eta gero olinpikoa izan nahi duen baseball hori bera.\nBaina zer da pitén hori? Kuban Lau iskin deitzen zioten ere. Deitzen diote berriro egunotan. Kale lehia sutsu honetan, inolako tresnarik gabe (ez baterik, ez eskularrurik, ez kaskorik, ez gorputz edo hanketako babesgarririk) aritzen dira bat-bateko jokalariak. Non? Bi kaleren arteko elkargunean (hortik beste izena, lau iskin). Joan den mendean La Habanan, Santiagon, Cienfuegosen edo San Antonio de los Bañosen zalaparta ikaragarria sortzen zen jokalariak pitenerako biltzen zirenero. Bidegurutzearen aldameneko karrikak eta balkoiak lepo ziren ikuslez. Nork, zeinek irabaziko deman jarduten zuten askok. Beste hamaika, kexu, pilotak askotan leihoetan barne sartzen zirelako etxetako apaindura hauskorrak txikituz. Gaur ere, piténaren berpiztearen kontra azaldu dira batzuk. Beldur dira piteneroak bueltatzen badira kaletara galduko dutela leihoetan telebista bakean ikusteko aukera, irratia lasai entzuteko beta, liburu bat intimitate isilean irakurtzeko parada Beste askok, ordea, elkar besarkatzen dute pasa garai zoriontsuak itzuli direlakoan. Oroimin gazi-gozoaz gogoratzen dute iragan hurbil batean pilota poltsikoan zutela ateratzen zirela etxetik. Beti izaten zelako la iskin eder bat sortzeko aitzakia. Inon. Inoiz.\nPasa azaroan izan ziren Beisbol 5 modalitatearen estreinako partida ofizialak. La Habanako auzoetan, kale askotako gurutze-bideetan. Baita Muinoko Kolosoa deituriko estadio ospe handikoan ere. Berrikuntzen artean, bat oso garrantzitsua: emakumezkoen zein gizonezkoen taldeakizan ziren. Baina baita estreinakoz hainbat talde misto ere. Arrakasta egundokoa izan zuen lehendabiziko proba honek. Bai jendearen artean bai erakutsitako beisbol mailaren aldetik. Partidetan filmaturiko jokaldirik ikusgarrienetarikoak bidali dituzte Nazioarteko Komite Olinpikora beisbola herrikoia eta espektakularra izan daitekeela frogatu asmotan. Noizko Komitearen erantzuna? Igual 2024rako. Pariseko Jokoetarako.\nHastear den 2018ko urrian Buenos Aireseko Gaztediaren Joko Olinpikoetan izango dira hainbat eta hainbat erakusketa partida. Aurreradoa, zuhur, beisbola diziplina olinpiko bihurtzeko estrategia. Berpiztu da bai pitén Kubako karriketan baina oraindik erantzunik gabeko galdera egiten dute irakurleek Juventud rebelde egunkarian: non erosiko dira gomazko pilota beharrezkoak? Izango al dira beisbol ofizialarentzakoak bezain garestiak ala frontenisekoak baino merkexeagoak? Ez ahaztu Kuban gaudela. Dirua ez da sobran izkinetan.\nBukatzeko, hona hemen Gipuzkoako sofboleko taldeak: Orioko BateBizkorrak, Atlético San Sebastián, Sofbol K.E eta Rentoks Sofbol. Bada ere gogotsu dabilen beisboleko bat: Marineros de Donostia. Ea noiz Lau iskin misto bat Gipuzkoako gurutze-bide batean…\nSergio Leone, arquitectura, Japón y juegos de rol para los mundos de Emma Ríos Xabier Saldias 'Gure Kasa' saioan izango da


Gabonetako erosketen inguruko gomendioak eman ditu kontsumitzaileen informaziorako udal bulegoak\nBerriak Gabonetako erosketen inguruko gomendioak eman ditu kontsumitzaileen informaziorako udal bulegoak\n2013/12/19, Osteguna - 08:46\nAzkoitiko kontsumitzaileen Informaziorako udal bulegoak gabonetan egiten ditugun erosketen inguruan honako gomendio sorta eman du:\nPREZIOA: Eskura erosten ditugun produktuak ordaindu beharreko zenbateko osoa adierazi behar du, eraskusleihoetako produktuen prezioak kanpotik ikusteko moduan jarri behar ditu saltzaileak (salbuezpenak ezik) eta gainera ordaintzeko era desbendinen berri ere adieraztera behartuta dago.\nPRODUKTOEN ITZULKETAK: Erosten dugun produktuak, inolako akatsik ez badu, itzultzeko eskubiderik ez dugu, hala ere, zenbait dendatan onartzen dute dirua itzultzea, produktua aldatzea edo erosketa txartel bat ematea erositakoaren ordez. Oso garrantzitsua da erosi aurretik galdetzea dendak ematen dituen aukerei eta baldintzei buruz. Dirua itzultzeko aukera izateko, gainera dendak hala adierazi beharko du (idatzita egon behar du nonbaiten).\nBERMEA: Legeak kontsumitzaileari ematen dion eskubide ukiezina da erositako produktuaren akats edo ez egokitasun baten aurrean. Saltzaileak ematen du, eta erositako produktua berria bada bi urtetakoa izango da. Bi urteko epe hau produktua ematen diguten datan hasten da (faktura edo tikea gorde). Akatsa, erosi ondorengo 6 hilabetetan agertzen bada, araudiak akats hori hasieratik datorren akats bat dela aurreikusten du. Aldiz, aurreneko 6 hilabete horiek pasa eta gero agertu edo salatzen bada, legeak ez du ezer ere aurreikusten, beraz kontsumitzaileak zein saltzaileak argudiatzen duenaren frogak beharko ditu.\nAkatsa edo egokitasun eza aurkitzen denean, aurreneko pausoa saltzaileari horren berri ematea izango da, bi hilabeteko epe batean. Bi aukera izando ditugu akats hori zuzentzeko, konponketa edo ordezkapena. Kontsumitzaileak erabakiko du zein aukeratzen duen, eta hala jakinaraziko dio saltzaileari. Honek bere aldetik, errespetatu egin beharko du kontsumitzailearen erabakia, beti ere kontuan izanda kontsumitzaileak hartu duen erabakia ezinezkoa edo neurrizgabekoa ez dela. Horretarako kontuan izan behar da produktuaren prezioa, konponketaren kostua, eta beste aukera bat hartu izan ezkero kontsumitzaileak jasango dituen arazoak.\nProduktua konpontzen denean, baina desegokia izaten jarraitzen duenean, orduan kontsumitzaileak beste honako aukera hauek ditu. Bat prezioaren beherapena, hau kalkulatzako egoera egokian produktu horrek izango duen prezioa eta akatsa duen produktu horrek merkatuan izango luken prezioarekin proporzionala izan behar du, eta bestea, kontratua suntsiaraztea produktuaren egokitasun eza oso garrantzitsua ez denean ezin da aukera hau eskatu.


Anima zaitez Habian! Tek Soziala proiektuan parte hartzera | Lezoko Unibertsitateko Udala\nHasiera » Berriak » Anima zaitez Habian! Tek Soziala proiektuan parte hartzera\nAnima zaitez Habian! Tek Soziala proiektuan parte hartzera\nEkintzaile soziala izan nahi al duzu? Ideia bat duzu eta behar nahiz erronka sozialei erantzuteko dela uste al duzu? Garatzeko elementu bezala teknologia sartzen al du?\nGaldera horien guztien erantzuna baiezkoa bada, anima zaitez Gipuzkoako Foru Aldundiaren Ekonomia Sustapen, Landa Ingurune eta Lurralde Oreka Sailaren laguntzaz Oarsoaldeak sustatzen duen HABIAN! TEK SOZIALA proiektuan parte hartzera.\nJoan den apirilaren 12an berrikuntza sozialari buruz hitz egiteko jardunaldia antolatu zen eta Oarsoaldeak Habian! Tek Soziala proiektua abian jarri behar zuela aditzera eman zuen. Aipatu proiektuaren helburua ekintzailetza sozialaren proiektuak sustatzea da, horiek teknologia oinarri bezala badute. Proiektu honen esparruan 10-15 pertsona trebatuko dira, behar sozialak ebazteko teknologia sozialaren proiektuak badituzte. Pertsona horiek “teknologia sozialean ekiten ikasiz” prestakuntza programa egingo dute eta horien artetik bi hautatuko dira bakoitzak bere proiektua 8.000 euroko laguntza ekonomikoaz bultzatzeko. Horrez gain, mentorizazioa eta Habian! Teknologia inkubagailuan egonaldia izango dute.\nKandidaturak aurkezteko epea jada irekia dago eta apirilaren 30ean amaituko da. Oarsoaldea Garapen Agentziako lehendakariak, Jose Angel Sánchezek, Habian! Tek Soziala proiektuan parte hartzeko gonbita luzatzen die kezka sozialak eta ekintzaileak dituzten pertsona guztiei.\nParte hartu nahi baduzu edota proiektua hurbilagotik ezagutzeko grina baduzu, informazio guztia eskura dago honako helbidean: www.habianteksoziala.net. Bestela, honako telefono zenbakira dei dezakezu: 943494129, baita e-posta bat bidali ere: habianteknologia@oarsoaldea.eus.


Sakelako aplikazio bat egiten ikasi nahi? | Kontaizu\nApp Inventor 2 ingurunea erabiltzeko, kontu bat sortu besterik ez duzu egin behar. Horretaz gain, ezinbestekoa ez bada ere, komenigarria da Android gailu bat izatea ere. Kontu bat sortuta duzunean, bertara sartu eta ez duzu beste ezer behar aplikazioak egiten hasi ahal izateko. Ikusiko dugun lehen gauza editorea da. Bertan bi ikuspegi nagusi daude, lehena diseinatzaile atala eta bigarrena blokekako ikuspegia. Lehenarekin aplikazioaren botoiak, irudia, pantaila... nola geldituko den ikusten dugu. Blokekako ikuspegian aldiz, elementu bakoitzak izan beharreko jokamoldea konfigura dezakegu. Adibidez, lehen ikuspegian pantailan botoi bat kokatzen badugu, bigarren ikuspegiarekin botoi horrek egingo duena adierazteko aukera daukagu.\nDiseinu ikuspegiari dagokionez, erabiltzailearen interfazea landu dezakegu, aipatutako botoiez gain, irudiak, datu aukeratzaileak, oharrak, testu kutxak.... hainbat elementu jarriz. Pantaila nola banatu dezakegun erabaki dezakegu ere layout elementuekin eta baita animazioa eta marrazteko aukera ere. Mapekin jolastu, gailuaren sentsore ezberdinekin, biltegiratze aukerak ere defini ditzakegu. Aplikazioan sortzen duguna sareetan banatzeko edota gure kontaktuei bidaltzeko ere aukera eskaintzen du sistemak.\nBlokekako ikuspegian aldiz, programazioari lotutako blokekako elementuak ikusiko ditugu. Programazio bisuala denez, dena puzzle baten moduan ikusten dugu. Alde batetik kontrol elementuak daude, baldintzak eta begiztak kudeatzeko; baldin hau gertatzen bada, beste hau egin. Elementu logikoak, konparaketak egin ahal izateko eta matematikari lotutakoak beste bloke batzuk aparte daude. Aldagaiak, zerrendak eta prozedurak, programazioarekin zuzeneko harremana dutenak ere aurkituko ditugu elementu garrantzitsuen artean.\nEz aztoratu hasieran arrotza dirudielako denak, denak bere zentzua du eta erraz ulertuko duzue. Hoberena beti bezala, adibide aplikazio batzuekin hastea da. Hori du hoberena App Inventor 2-k, beste batek egindako lanean oinarrituz eraiki dezakezula zure aplikazioa. Bi adibide sinple proposatzen dizkizuegu horretarako. Zure kontura sartu, aplikazioa ireki eta zure kabuz, nola eginak dauden ikus d: Orakuloa, zure etorkizuna asmatzeko aplikazioa eta Margotu, irudiak margotzeko aplikazio sinple bat.\nGure sakelekoan probatzeko ordua iritsi da. Aplikazio bat editorean irekia dugunean, nola gelditzen den benetan ikusteko hiru era ezberdin dituzu: USB bidez zure sakelekoarekin lotzea, emulatzaile bat erabiltzea edo errazena MIT Ai2 Companion aplikazioa sakelakoan instalatu eta ordenagailuan Connect atalean aukera hori sakatuz ikustea. Hori egiten baduzu aplikazioa ikusten ari zarela, ordenagailuko pantailan QR kode bat agertuko zaigu. Sakelakoan instalatu berri dugun MIT Ai2 Companion aplikazioa ireki orduan eta QR kodea eskaneatuko dugu. Ondo egin badugu automatikoki agertuko zaigu sortzen ari ginen aplikazioa, gure sakelakoan instalatuta izango bagenu moduan.\nBaina benetan, gure proiektua publiko egin eta jendearen esku jartzeko publikatu egin beharko dugu. Gure aplikazioarentzat ikono bat aukeratu eta deskribapen bat bete ondoren, publikatzeko botoia sakatuz egin behar dugu hau. Horrela, gure aplikazio berria galerian agertuko da, beste aplikazioekin batera erabilia izateko prest eta besteek ere beren oinarri bezala erabili ahal izateko. Ba al da zure lana beste norbaitentzat baliagarria izan daitekeela jakitea baino gauza ederragorik?


Epaitegiak berretsi du BMk ez zuela prebentzio-araudia bete langile baten ezintasun iraunkorra eragin zuen lan-istripuan — ELA Sindikatua\nEpaitegiak berretsi du BMk ez zuela prebentzio-araudia bete langile baten ezintasun iraunkorra eragin zuen lan-istripuan Epai honek berretsi egiten du Nafarroako Gobernuak enpresa prebentzioaren arloko arau-hauste larriagatik zigortzen zuen Foru Agindua, eta langileari etorkizunean erantzukizun zibilagatik kalte-ordainak eskatzeko bidea irekitzen dio https://www.ela.eus/eu/nafarroa/albisteak/epaitegiak-berretsi-du-bmk-ez-zuela-prebentzio-araudia-bete-langile-baten-ezintasun-iraunkorra-eragin-zuen-lan-istripuan https://www.ela.eus/eu/nafarroa/albisteak/epaitegiak-berretsi-du-bmk-ez-zuela-prebentzio-araudia-bete-langile-baten-ezintasun-iraunkorra-eragin-zuen-lan-istripuan/@@download/image/BM.jpg\nIruñeko Monasterio de la Olivako BMko (Distribución Supermercados SLU) arrandegi sailean lan egiten zuen langileak istripu larria izan zuen, bertan pilatzen zen ur kantitate handiaren ondorioz irrist egin eta lurrera erori baitzen. Istripuaren larritasuna hain handia izan zen, ondorioz, GSINak ezintasun iraunkorreko pentsioa eman ziola langileari.\nEpaiaren arabera, egiaztatuta dago enpresak ez dituela betetzen laneko arriskuen prebentzioaren arloko betebeharrak, istripua langilea bere atalaren aurrean zegoen lurzorua oso bustita zegoenean labaindu baitzen.\nEbazpen judizialaren arabera, enpresak segurtasun-neurriak istripua izan ondoren hartu zituen, eta ikuskatzaileak egiaztatu zuen istripua gertatu zen arrandegiko zorua istripuaren ondotik aldatu egin duela enpresak, ez labaintzeko baldosa mota berezi bat jarriz. Horrek ez du esan nahi enpresa erantzukizunetik salbuetsita dagoenik, prebentzio-ekintza istripua gertatu baino lehen egin behar baitzen.\nELAk oso positibotzat jo du epai hau, etorkizunean erantzukizun zibilagatik kalte-ordainak eskatzeko bidea ireki baitio langileari, eta, aldi berean, laneko ezbeharren aurka borrokatzeko beharra berretsi du.


Historia paretan eta platerean | Bizigiro | Berria\nHistoria paretan eta platerean\nEuskal sukaldaritza tradizionala egiten dute Donostiako Urepel jatetxean. Tokiko eta sasoiko produktuekin egindako otorduen bidez, bezeroak etxean senti daitezen saiatzen dira.\nMaria Eugenia Bozal, Urepel jatetxeko jangelan. JAGOBA MANTEROLA / FOKU Tamaina handiagoan ikusi\nDonostiako Urepel jatetxean familia giroa da nagusi. «Bezeroak eroso sentitzea gustatzen zaigu, beren etxean baleude bezala». Hori da, Maria Eugenia Bozal arduradunaren hitzetan, Urepel jatetxeko langileen helburua. Sukaldaritza tradizionala egiten dute bertan, tokiko produktuak dituena oinarri. Parte Zaharreko Salamanca pasealekuan dago, Kursaal parean, eta bezero ugari ematen dizkie Zinemaldiak. Lan handiko astea datorkie gainera.\nBezero motari dagokionez, ez dute bezero profil jakin bat. «Familiak, lagun taldeak, enpresa afariak, turistak... Denetik izaten da». Urepelen hamabi bat lagunek egiten dute lan, eta zerbitzariek euskaraz, gaztelaniaz, frantsesez, ingelesez, italieraz eta arabieraz egiten dute. «Bezeroek izugarri eskertzen dute beren hizkuntzan hitz egin ahal izatea».


Larunbata, 2018ko maiatzak 26 - 21:41\nD eredua: UPNren gai betierekoa\nNafarroako Kontseiluak, UPNren eskariz, euskarazko matrikulazioari buruzko iritzia plazaratu du\nD ereduaren aldeko besta bat, Tafallan. JAGOBA MANTEROLA / ARGAZKI PRESS\n2017-02-14 / Arantxa Iraola\n�Ez du 2017-2018 ikasturterako matrikulazio prozesuan inolako eraginik izango». Jose Luis Mendoza Nafarroako Hezkuntza kontseilariak kazetariak deitu behar izan zituen atzo, ezustean, espero ez zuten albiste bati erantzuteko; izan ere, goizean jakin zen Nafarroako Kontseiluak —UPNk galdera eginda— irizpen bat plazaratu duela haurrak D ereduan erkidego osoan matrikulatzeko bidea ematen duen ebazpenari buruz. Hain justu, ebazpen horrek «hierarkia normatiboa» hautsi egiten duela ondorioztatu du. Kontseiluak erabaki ahalmenik ez duela oroitarazi zuen, ordea, Mendozak, aholku gisara besterik ez direla hartu behar haren adierazpenak, eta, beraz, martxan jarritako eran jarraituko duela matrikulazio prozesuak: eragozpenik gabe. Izan ere, salatu zuen ebazpen horren atzean UPNk euskarazko ereduaren kontra duen jarrera «suntsitzailea» besterik ez dagoela. Behin eta berriz agertzen dena, gainera.\nHain zuzen ere, lehendik ere usu zabaldu ditu UPNk D ereduaren inguruko mesfidantzak eta euskarazko irakaskuntza lohitzeko goiburu ugari helarazten ditu hedabideetara; Mendozak berak atzo gogorarazi zuen iaz —eremu ez-euskaldunean lehen aldiz eman zen haurrak euskaraz matrikulatzeko aukera, laukoak halaxe bultzatuta— Erriberan euskarazko eredua «inposatu» zela salatu zutela alderdi erregionalistako buruek. Badira adibide berriagoak ere: lehengo astean, esaterako, UPN eta PSN elkartu ziren itaun baten inguruan: galdetu zioten gobernuari zergatik egiten duen D ereduaren aldeko kanpaina bakarrik, eta zergatik uzten dituen besteak at. Baliatu zuten aukera foru gobernuak euskararekin «obsesioa» duela esateko. «Inbutuarekin sartu nahi dute euskara», arbuiatu zuen UPNko ordezkari Javier Esparzak. «Toki guztietan sartu nahi dute». Halaber, usu nabarmendu dute berriz Nafarroako Gobernura heltzen badira, huraxe izango dela lehentasunetako bat: eremu ez-euskaldunean D ereduan matrikulatzeko aukera kendu egingo dute.\nKontu «tekniko» bat\nMendozaren arabera, kontu «tekniko» bat ahotan hartuta lohitu nahi izan du oraingoan UPNk D eredua, eta horrekin «segurtasun falta» sentiarazi nahi izan die haurrak matrikulatu behar dituzten familiei. Matrikulazio kanpaina, hain zuzen ere, asteon da, eta halako albisteekin giroa uhertu nahi du UPNk: euskararen kalterako. Nolanahi ere, eremu ez-euskaldunean haurrak matrikulatzeko gurasoei emango zaien bidea —bi matrikula eskari egiteko modua ematen zaie, talde batek kale egiten badu umeek beste batean tokia izateko— egokia dela berretsi zuen. Urtarrilean eman zuen gobernuak aukera horren berri, eta, hain justu, defendatu zuten esanez gainerakoan «itsu-itsuan» egin behar zutela matrikula familia askok.\nIaz eremu ez-euskaldunean berria izan zen euskarazko hautua, kanpaina eraginkorrik ez zen egin, eta lau eskola publikotan soilik lortu zuten gutxieneko ikasle kopurua euskarazko taldeek. Aurten asmo handiagoak ditu gobernuak: aukera eskainiko dute hamalau ikastetxek.\nOlatu Talka. Harp & Co: Baso magikoa\nDONOSTIA Tabakaleran (2018-05-26)\nTai Ji.Gorputzarentzat eta garunarentzat onuragarri den arte martziala lantzeko tailerra.\nDONOSTIA Alfonso XIII Plazan. (2018-05-26)\nIpuin kontalaria:Xabier Flamarique.\nETXARRI ARANATZ Liburutegian. (2018-05-26)


“Ekintza sindikalari esker, gauza asko aldatzea lortu dugu” | LAB SINDIKATUA\nZerbitzu Pribatuak Elikagaigintza “Ekintza sindikalari esker, gauza asko aldatzea lortu dugu”\n“Ekintza sindikalari esker, gauza asko aldatzea lortu dugu”\n“Hauteskundeen aurretik egoera oso txarra zen”, kontatu du Huerta de Peraltako LABeko delegatu Mustafa Ourhok. “Baina, LABen ekintza sindikalari esker, eta demanda asko aurkeztuta, gauza asko aldatzea lortu dugu. Lehen, langile gehienok aldi baterako kontratuak genituen; %10ak bakarrik zuen aldizkako kontratu finkoa. Lehen, lan egindako ordu bakoitzeko ordaintzen ziguten, baina ez genituen oporrak kobratzen, ezta jaiegunak ere. Orain asko nabaritu da LABen esku-hartzea. Gehienoi kontratu finkoa egin digute”, azaldu du.\nAntolakuntzak eta borrokak emaitzak ekarri dituztela begibistakoa da. “Nomina bidez kobratzen dugu, eta jaiegunak ordaintzen dizkigute. Orain, egunean 7 ordu egiten ditugu lan, eta ez 11, 12, 13 edo 14, lehen bezala. Asko nabaritu da”, erantsi du Ourhok.\nLangileek LABen aurkitu duten babesaren isla egunotan ikusi ahal izan da, enpresaren dinamika errepresiboa salatzeko egindako mobilizazioen harira. Hain justu, nekazaritza enpresako langileek grebara deitu zuten joan den azaroaren 12rako, eta deialdia arrakastatsua izan zen oso, barazkiak landatzen eta biltzen lan egiten duten langile guztiek eta, oro har, langileen %80ek babesa eskaini baitzioten grebari. Lanuzteak enpresan egondako kaleratzeak salatzeko egin zituzten, enpresa komiteko presidente El Houssine Yagoubik azaldutakoaren arabera: "Azken bost hilabeteetan zortzi langile kaleratu dituzte; delegatu bat, tartean. Langileen eskubideak defendatzeko gaude".\nHain zuzen ere, antolakuntza da bidea langileen eskubideak eta beharrak defendatzeko, Huerta de Peralta enpresako langileen borroka adibide.


Dei egiten diegu pentsionistei kalera irtetzeko 1.080 euroko gutxieneko pentsioen alde eta Euskal Herriarentzat babes eta segurantza sozialeko sistema propioaren alde\n2019/01/21 :: 2:48\nHemen zaude: ARLOAK PENTSIODUNAK Pentsioak Dei egiten diegu pentsionistei kalera irtetzeko 1.080 euroko gutxieneko pentsioen alde eta Euskal Herriarentzat babes eta segurantza sozialeko sistema propioaren alde\n2018/02/13\tHelduak eta Pentsiodunak\t- Pentsioak\nPP zein PSOEk egindako pentsioen erreformak baztertzen ditugula adierazteko, eta %0,25arekin konformatzen ez garela esateko, gure eros-ahaleman murrizten duelako, eta lapurtu digutena pentsio publiko duinak bermatuz, otsailaren 19tik aurrera euskal pentsionisten plataformek iragarrituako mobilizazioetan parte hartzeko deia egiten dugu, euren aldarrikapenak geure eginez.\nLABen Heldu eta Pentsionisten arloak 680.000 euskal pentsiodunak euren eskubideen alde kalera borrokara ateratzera animatu nahi ditu. Urte asko daramatzagu arlo honetako kideok orain eta etorkizun iraunkor baten alde borrokan. Horregatik, bi Greba Orokor deitu genituen pentsioen aurkako azken erreformen kontra. Pobretze politikek ondorio berdinak dituzte esparru honetan, Toledoko Itunaren akordiorik edo gabe: gure bizitza proiektua higatu, prestazioak eskuratzea zaildu eta euren zenbatekoa jaitsi.\nBañez Ministroak bere gutunarekin egin duena iraina da pentsiodunontzat. Miseriazko pentsioa kobratzeaz gain igoera irrigarriarekin zigortzen zaigu, eros-ahalmena galtzera eramaten gaituena\nGero eta suminduago daude kaleak gaur. Duela gutxi, Hego Euskal Herriko Pentsiodunen plataformek 71.724 sinadura aurkeztu zituzten Gasteizko legebiltzarrean eta beste 7.600 Iruñekoan eta ikusi genuen nola EAJ, PSOE, PP eta UPNk euren bidezko aldarrikapenak nola baztertzen dituzten ikusi ahal izan genuen. Nahikoa da!\nArgi eta garbi esaten dugu kokoteraino gaudela pentsionistak horrela mespretxatzen dituzten politikariez, bien bitartean eskandaluzko soldatak kobratzen dituztenak eta inolako zalantzarik gabe bankari laguntzen diotenak, pobreziaren atalasetik beherako pentsioak jasotzen dituzten pentsionistak botata uzten dituzten bitartean.\nEzin dugu Estatutik askorik espero, ezta babesa ematen diotenengatik ere. Ez dugu nahi gure izenean erabaki dezaten nola bizi behar dugun. Ez dugu ikusi nahi nola murrizten diren gure pentsioak urtetik urtera eta nola okertzen diren gure bizi-baldintzak. Ez dugu behar Madrilek erabakitzen duena kudeatzea, politika neoliberalak kudeatzeak esan nahi baitu Estatutik datozen murrizketak kudeatzea, bizi bizigarri eta iraunkorrak bermatzeko gaitasunik eta ondorioz, aukerarik gabe.\nIa 40 urte pasa dira estatutua bete zenetik eta bete gabe jarraitzen du. Gure ustez, horrenbeste urte igaro ondoren ezin da ibili transferentzien eskean. Eta honetan ari da Eusko Jaurlaritza. Hemen bizi bagara eta hemen egiten badugu lana, hemen erabaki nahi ditugu gure pentsioak. Horregatik nabarmendu nahi genuke estatus berriak pentsio sistemari dagokionez gaitasun arautzailea osoa izan beharko lukeela. Babes eta Gizarte Segurantzako Sistema Propioa, pentsio publiko duinak izatea bermatzeko balioko duguna, orain eta etorkizunean, 1.080 eurotako gutxieneko zenbatekoa izango duen pentsioa, Europako Karta Sozialak zehazten duen moduan.\nBea Martxueta, secretaria de política sociales de LAB y el pensionista Mikel Sangalo conversan sobre las últimas reformas de las pensiones y sus consecuencias. Repasan a grandes rasgos lo que supunen estas medidas a la ciudadanía en general y al colectivo de pensionistas en general.


Hego Euskal Herriko lehen taula egilea | Kirolak | GARA Euskal Herriko egunkaria\nHego Euskal Herriko lehen taula egilea\nPatxi Oliden, oriotarra, fisika eta aeronautikan aditua, atzo hil zen 96 urterekin.\nOrion jaio, hazi eta hezi zen Patxi Oliden, Danbolin, 1923. urtean eta gaur arnasa hartzeari utzi dio, 96 urterekin. 70eko hamarkadan bere kabuz surf taulak egiten hasi zen, bere iritziz kirol hark ere guztien eskura behar lukeelako.\nItxas Tresna deitu zien bere surf taulei eta atzerritik iristen ziren surf taula garestiak baino taula eskuragarriagoak egin zituen. Oliden lehena izan zen Hego Euskal Herrian surf taulak egiten. Ez zuen inoiz surfik egin, baina surf taula batek olatu gainean nola funtzionatzen duen zehatz esplikatzen zuen bere fisika eta aeronautika jakintza zabalari esker.\nDonostiako zinemaldian izan zen Oliden 2016ko irailean. Patrick Trefz argazkilari alemaniarrak egin zuen ‘Surfers Blood’ filmean agertzen zen, eta Trefzek argitaratu zituen bi liburuetan ere tarte bat eskaini zion oriotarrari. «Democratic surfboards» goiburuarekin aurkeztu zuen alemaniarrak Danbolin, gustuko baitzuen Oliden surf taulak egitera bultzatu zuen arrazoia.\nZortzi urtez aritu zen Itsas Tresna taulak egiten, horren ostean irakaslea izan zen, eta azken urteetan musika egiten aritu zen buru-belarri.\nOrioko Surf Taldeak, bizirik zen artean egin zion moduan, omenaldia eskainiko dio herritarrentzat surf taulak egiten hasi zen herriko shaperrari.


Gendulain – Aldiri Gendulain – Aldiri\nKrisialdiaren unerik larriena igaro dela iragarri bezain pronto, azken tiraderan baztertutako proiektuak mahai gainera bueltatu dira. Ekonomia-ereduaren aldaketa beste batean izango dela dirudi. Lastima. Nafarroako Gendulain dugu hizpide, berriz ere. Antza, proiektutzarrak oraindik ez du erabat kale egin. Hori ezagutu arazi zen atzo, behinik behin.\nGorriz, Gendulaingo gunearen kokapena Iruñerrian / Google Earth (perimetroa, egileak marraztuta)\nGendulaingo 410 hektareatako hirigintza-antolakuntza berria / AH Asociados\nEtxebizitzen %88 inguru babes ofizialekoa izanagatik, Gendulaingoa ezin da erraz ulertu lurralde-antolakuntza orekatuaren parametroetatik. Lursailen salmentaren foiletoi tristea alde batera utzita —orriak eta orriak idaz daitezke horren karira—, Gendulaingoak argi uzten du mugikortasuna eta garraio-azpiegiturak direla gaur egungo hirigintzaren motore. Iruñea eta Logroño lotuko dituen Done Jakue Bidearen autobide berria (A-12 delakoa) izan da 18.389 etxebizitzatako hiri-proiektu horren ardatz eta eragile. Lursail merke —krisia baino lehenago, bederen— eta ondo lotuta. Hori da Gendulaingo lurralde-antolakuntza ereduaren leitmotiv xaloa.\nA-12 autobidea Gendulaindik igaroz / J. C. Cordobilla\nBarkaidazue kontraesana: Batetik, eta espazioari dagokionez, gunea urrunegi dago Iruñetik, inguruneari talka izugarria ekarriko diola, enpresa-talde sustatzailea “Desarrollo Sostenible S.L.” deitu arren. Bestetik, eta denborari dagokionez, autobidearen existentzia dela-eta, gertuegi dago Iruñetik, lo-hiri hutsa bihurtzeko aukera gehiegi dituela.\nSaiakuntza soziologiko gisa, erakargarria suerta daiteke Gendulain. Hala ere, “esperimentuak hobe gaseosarekin“.\nSailkatugabeak hirigintza, iruñea, krisia, lurralde-antolakuntza\nPrevious Article← Kawamata Bordelen\nNext ArticleIstanbulgo Tünel linea →\nNuestra incapacidad para modernizar nuestro propio concepto de lo\nurbano nos ha conducido a un terrible urbanismo loco, que aparece por\ntodos lados, que nos rodea, con su mediocridad, con un simbolismo\nsostenible de la peor calaña, con un cinismo verde, una nulidad del\nespacio público que se ha convertido en un espacio de exclusión cada\nvez más radical.Rem Koolhaas, atzoko Babelian\nZer azkarra den tipoa…


(«Otseme» orritik birbideratua)\nUntxi, Erbi arrunt, Altze, bisonte, Haratustel, Elur-orein, Orein, Idi musketadun, Basurde, Ovis orientalis (en) , Rupicapra, ibex (en) , Leming, Arvicolinae, kastorido, ardi, behi, txakur, katu, Baia, Sagar, Madari, Mahats, Belar, Izokin, Odocoileus hemionus, Orkatz, Orein arrunt, azeri arrunt, Koipu, Mapatxe txakur, hegazti, arrain, Ovis orientalis musimon (en) , Kanadar orein eta food waste (en)\n90 pultsazio minutuko — 200 pultsazio minutuko\n90 pultsazio minutuko eta 200 pultsazio minutuko\nOtsoa (Canis lupus) ugaztun haragijale bat da, karniboroen ordenakoa. Otsoetatik txakurrak etxekotu ziren duela gutxienez 12.000 urte; hala ere, nabaritasun genetiko batzuek duela 150.000 urte arte aurreratzen dute otsoa etxe abere bihurtzea. Gizakiak Euskal Herriko otso guztiak hil zituen 1950. urterako, baina azkeneko hamarkadetan berriro ere Araba-Bizkaietako mendebaldean bizi izatea lortu zuen XXI. mendearen hasieran, Iberiar penintsularen mendebaldetik itzulita; baina euskal herritarrek dagoeneko hil dituzte herri honetan sortu diren otso komunitate guztiak, txakur basatiek hildako ganaduaren errua otsoari leporatzen baitzaio. Gainera, Bizkaiko Foru Aldundiak eta Arabakoak, otsoa arriskuan den espezietzat babestu beharrean, hiltzeko baimena ematen dute: halaxe, aldundi bakoitzaren baimenarekin, 2010ean hil zuten Arabako azken otso taldea, eta 2016an Bizkaiko (eta Euskal Herriko) azkena. Eusko Jaurlaritzak ez du onartzen bertako espeziea dela eta desagertzeko zorian dagoela.\nTaldeko bikote nagusia izaten da erreproduzitzen dena. Bikote handi eta indartsuena izaten da hau. Otsoak umealdi bakarra izaten du urtean. Sei hilabetez kumeak sabelean eraman ondoren, otsemeak hiru kumetik zortzira izan ditzake. Eta ugaztunak direnez, hilabete batez esnea ematen die. Bi hilabeterako, taldeko edozein otsok ematen die haragia otsokumeei. Lehenengo mastekatu eta ondoren kumeei ematen diete jateko. Gainera talde osoak babesten ditu otsokumeak harraparietatik.\nGizakia eta otsoa[aldatu | aldatu iturburu kodea]\n↑ a b «Otsoak eta Euskal Herrian», Norteko Ferrokarrilla, Euskadi Irratia, 2010-01-19. Oihane Lakar biologoari eginiko elkarrizketa, Elhuyar.org webgunean entzungai (iraupena: 4' 42'').\nOrriaren azken aldaketa: 18 maiatza 2020, 11:30.


Positiboa Lointek, GDKO Ibaizabal, HA Zornotza eta Bidaideak taldeentzat | Federación Vizcaína de Baloncesto – Bizkaiko Saskibaloi Federazioa | Todas las informaciones del baloncesto vizcaíno federado y escolar. Bizkaiko Saskibaloi federatuaren eta eskolaren berri guztiak hemen\nHome » Berriak, Nagusiak » Positiboa Lointek, GDKO Ibaizabal, HA Zornotza eta Bidaideak...\nAsteburu positiboa izan dute Lointek, Ibaizabal,HA Zornotza eta Bidaideak taldeek. Lointekek 101-51 irabazi zion azken postuan dagoen Estudiantes taldeari. GDKO Ibaizabalek garai erreakzionatu zuen Basket Mar taldeari 54-62 irabazteko. HA Zornotzak nahiko izan zuen 10 minuturekin Valle de Egües taldeari 68-88 gailentzeko. Santurtzi irabazteko zorian izan zen Estelaren aurka eta RETAvet taldeak azken minutuetan galdu zituen bere aukerak. Bidaideak Bilbao BSR taldeak Salazarek azken 4 segundoetan egindako jokaldi bikainari esker gailendu zen.\nBilbotarrei ez zaie ondo ematen Tenerifeko kantxa. Lehen 30 minututan lan serio egin zuten baina 5 minitu oso txarren ondorioz ezin izan zuten irabazi.\nEuroCup txapelketan jasandako porrotari buelta eman dio Lointek taldeak. Movistar Estudiantes baino askoz gehiago izan ziren bizkaitarrak. 13. Minutuan 23-4 zegoen markagailua eta hirugarren laurdenera arte abantaila hasiz joan zen. Etxeko taldeak Bizkaiko Bular Minbiziziaren Elkarteari eman zion bildutako diru guztia.\nGDKO taldeari hasiera bikainari jarraipena falta izan zitzaion eta Basket Mar aurkari gogorra izan zen. Atsedenaldira 29-31. Etxeko taldeak hirukoekin asmatzen zuen eta bizkaitarrek bi puntuko saskiratzeak lortzen zituzten eremuko nagusitasunari esker. Azken laurdenera 50-47 iritsi ziren. Hor iritsi zen Galdakaoztarren unera eta markagailua iraultzea lortu zuten.\nGauzak zail jarri zizkion Santurtzik Estelari Mikel Trueban. Kantabriarrak Santurtzin aritutako jokalari asko dituzte, besteak beste Tomas Hampl, Jose Iglesisas eta Alex Hernandez. Nahiz eta partidu txukuna jokatu moreekin aritutako hiru jokalariek, benetan erabakigarria Justinas Olechanavicios lituaniarra izan zen, 23 puntu sartuz. 5 minuturen faltan 60-73 aurretik ziren kantabriarrak. Moreek ordea ez zuten amore eman eta 9-0eko partziala lortu zuten. Minutu baten faltan partidua irekia zegoen baina Iglesiases mate batek garaipena eman zien Estelakoei.\nZornotzarrak Egesibarren jokatzen zuten asteburu honetan. Lehen laurdenean berdinketa izan zen nagusi,10.minutuan (22-24). Momentu horretan Zornotzarrek dena jarri zuten eta Mendibe buru zutela partidua hautsi zuten.Mendikotek ere 12 puntu eta 14 errebote lortu zituen. Zornotzarren laugarren garaipena eta sailkapenaren goialdean daude Estela eta Grupo Santiagorekin.\nLigako aurreneko partiduetan azken minutuetan partiduak ihes egin bazien, oraingo honetan Bilbotarren alde erabaki zen oso berdindua izan zen partidua. Partiduko azken unean Salazarrek lorturiko saskiratzeak Kanariarrei esku-hutsik joatea ekarri die.\nEmakumezkoen Bizkaiko selekzioak irabazi du Durangoko Haur mailako Torneoa Hurrengo sarrera :


'The Shape Of Water', Oscarretako pelikularik onena - bizkaie.biz\n'The Shape Of Water', Oscarretako pelikularik onena\nBizkaie! 2018-03-05 07:45 Zinemea\nZuzendaririk onenaren saria Guillermo del Torok irabazi dau.\nGuillermo del Toro, irabazitako Oscar sari bi eskuetan | Ikusi handiago | Argazki originala\nLos Angelesen emon ditue bart Oscar sariak eta aurten ez da egon aparteko ezustekorik. Kinieletan agiri zan legez, Guillermo del Toro mexikarraren The Shape of Water izan da sarituena, lau garaikur emon deutsiez eta. Hamahiru izendapen euki ditu. Film eta zuzendaririk onenen Oscarrez gan, soinu bandarik eta produkzinoko diseinurik onenen sariak emon deutsiez Del Tororen filmari.\nThree Billiboards Outside Ebbing, Missouri izan da beste faborito nagusia. Bertako aktore bik eroan ditue sariak: Frances McDormand-ek aktorerik onenarena eta Sam Rockwellek taldeko aktorerik onenarena. Gizonezko aktorerik onenaren atalean, Gary Oldman izan da nagusi, Darkest Hour pelikulan egindako lanagaitik. Hor be ez dabe pronostikoek huts egin.\nDarkest Hour-ek Oscar bi irabazi ditu (makillaje onenarena be harentzat izan da). Dunkerque-k, ostera, hiru: Soinu muntaiarik onena, soinu nahasketa onena eta muntaia onena. Jatorrizko gidoiaren Oscarra Jordan Peelek irabazi dau (Get Out) eta egokitutako gidoiarena, James Ivoryk (Call Me By Your Name).\nIngelesez ez dan pelikularik onenaren saria Txilera joan da aurten. Sebastián Lelioren Una mujer fantástica aukeratu dau epaimahaiak. Dokumental onena Icarus izan da.\nSari-banaketa ekitaldia aldarrikapenerako be erabili dabe aktoreek. Beste gala batzuetan jazo dan legez, Oscar sarietako aurtengo gai nagusia emakumeen kontrako jazarpena izan da. Los Angeleseko alfonbra gorria zapaldu daben artista askok #MeToo kanpaineagaz bat egin dabe.


Game Plataforma jarraitzen Online. Play for free\nGame Plataforma jarraitzen\nPlay jokoa Plataforma jarraitzen Online:\nGame Description Plataforma jarraitzen\nBeti nahi pozhonglirovat bolak saiatu? Ondoren, zure aukera! Buruari zer maila iritsi naiz? . Play jokoa Plataforma jarraitzen konektatuta.\nTekniko jokoa Plataforma jarraitzen ezaugarri\nGame Plataforma jarraitzen gehitu: 16.02.2012\nJokoa jokatzen: 1482 aldiz\nBezalako jokoa Plataforma jarraitzen Jokoak\nDeskarga jokoa Plataforma jarraitzen\nEmbed Joko Plataforma jarraitzen zure web orrian:\nJokoaren txertatu Plataforma jarraitzen zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Plataforma jarraitzen , eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Plataforma jarraitzen -rekin, baita ere, jokoa jokatu zen:


Irungo Udalak espazio seguruak sortuko ditu adineko pertsonentzako egoitzen kanpoaldean – Irunero\nAma Xantalen, CASER Anaka eta Gurutze Gorriak datozen asteetan zehar egoiliar eta baimendutako senideentzat erreserbatutako espazioak izango dituzte\nGipuzkoako Foru Aldundiak asteazken arratsaldean egoitzetako adinerako pertsonen bisitekin lotuta jakinarazitako neurri berrien harira, Irungo udala egoiliar eta baimendutako senideentzako egoitzen kanpoaldean espazio seguruak sortzeko lanean ari da.\nIrunen kasuan, neurri berezi hauek CASER Anaka, Gurutze Gorria eta Ama Xantalen egoitzen kanpoaldean hartuko dira. Kasu bakoitzean eremu zehatz bat hesituko da, oinezkoekin kontaktuan dauden guneetan hesi bikoitza jarriko delarik (hesi altua eta hesi baxua 2 metrotako tartearekin). Era horretan, egoitzen perimetroa mugatu nahi da, egoiliar eta baimendutako senideei erreserbatuta egongo den espazio bat sortzeko.\nZehazki, hauek izango dira egoitza bakoitzaren kasuan hartuko diren neurriak:\nEgoitza inguratzen duen espaloi guztia helburu horrekin mugatzea da helburua, Anakako egoitzaren sarbideko eremua barne, eraikinaren kanpoaldean kokatutako eserlekuekin. Hortaz, gainontzeko oinezkoa Anaka, Blas de Lezo, Pio Bixente eta Bartolomé de Urdinsoro espaloiak erabiliz mugitu beharko dira eremu horretatik. Gainera, Bartolomé de Urdinsoroko aparkaleku eremua ere erabiltzea beharrezkoa izango da. Neurri hauek datorren asteko astearte edo asteazkenean indarrean jarriko direla uste da, eguraldiaren arabera, izan ere, aldi baterako bi zebrabide margotzea beharrezkoa izango baita.\nGurutze Gorriaren egoitza\nLezo kaleko erdiguneko espazioa egokituko da, egoiliarrek bi bideen artean kokatutako egonaldi gunea erabili ahal izateko.\nAma Xantalen egoitza\nEraikinaren aurrean kokatutako lorategi-eremua egokituko da.\nPosted in BerriakTagged Adineko pertsonak, Egoiliarrak, Egoitzak, Eguberriak, Espazio seguruak, gabonak, irun, irunero, Neurri bereziak


"Gauzak ondo egiten ari garela eta ordain-sariak jasotzen ari garela uste dut". - Sagardoaren Lurraldea\n“Gauzak ondo egiten ari garela eta ordain-sariak jasotzen ari garela uste dut”.\nEka 5, 2012 Sailkatu gabea 0 comments\nIñaki Bengoetxea eta Irun zorioneko daude. Ola sagardotegia ekainaren 2an ospatu zen Gipuzkoako Foru Aldundiaren XI. Sagardo Lehiaketako irabazlea izan zen. Astigarragako Gartziategi sagardotegia bigarren postuan geratu zen eya Hernaniko Itxas-Buru sagardotegia, hirugarren.\nAurten denera 27 sagardotegi aurkeztu dira lehiaketara eta hauetariko bost iritsi dira finalera: aurrez aipaturiko hiru sagardotegiak, Hernaniko Altzueta sagardotegia eta Usurbilgo Urdaira sagardotegia.\nIñaki Bengoetxeak 3.000 euroko saria, txapela eta karreto barrikaren erreprodukzioa irabazi zituen.\nIkusi Ola sagardotegiko Iñaki Bengoetxeari Diario Vascok egindako elkarrizketa.


#UrkulluTopaketa: Iñigo Urkullu lehendakariak herritarrei erantzungo die Irekiaren webgunean - Eusko Jaurlaritza - Euskadi.eus\nIñigo Urkullu lehendakariak urriaren 25ean erantzungo die herritarrek Irekiaren webgunetik egiten dizkioten galderei, #UrkulluTopaketa ekimenaren barruan. Herritarrek kezka sortzen dieten gaiak egin ahal izango dituzte, jarduera publikoari eta Gobernuari lotutakoak. Lehendakariak zuzenean emango die erantzuna herritarrek gehien bozkatutako 20 galderei. Emisio hori Youtubeko kanalaren, Facebookeko orriaren eta Irekiaren bidez ikusi ahal izango da. Gobernu Irekiaren taldeak sustatutako ekimena da, eta helburu du euskal herritarren eta Eusko Jaurlaritzako kideen arteko parte-hartzea eta interakzioa sustatzea.\nEkimenaren faseak eta datak\nParte-hartze prozesu orotan bezala, zenbait mekanismo finkatu dira proposamenak edo galderak jasotzeko. #UrkulluTopaketa ekimenaren kasuan, 4 fase nagusi ezarri dira:\nGalderen fasea: herritarrek galderak planteatzeko fasea, 2021eko urriaren 5etik 12ra.\nBozketa fasea: galderen balorazio herrikoia,2021eko urriaren 13tik 18ra.\nParte hartzeko mekanismoak\nGalderak bidaltzeko baldintzak\nIrekia-Gobernu Irekiaren webgunean kontu bat sortu behar da, formularioa betez, sare sozialen bidez konektatuz edo saioa hasiz, aldez aurretik sortutako kontu bat izanez gero (posta elektronikoa eta sartzeko pasahitza). Urrats hori egitea nahitaezkoa da galderen fasean eta bozketaren fasean.\nGobernu Irekiak proposatutako gai-blokeak kontuan hartuta egin behar dira galderak.\nGalderak egin ondoren, moderatze- eta baliozkotze-zerrenda batera pasako dira, onartu baino lehen, eta Gobernu Irekiaren webgunean argitaratuko dira, ondoren bozketa egiteko.\nBozketak bidaltzeko baldintzak\nGai-multzo bakoitzaren barruan interesgarrientzat edo garrantzitsuentzat jotzen dituzun galderen aldeko botoa eman (bakarra ere izan daiteke).\nGai-multzo bakoitzeko galdera bakarraren alde eman daiteke botoa.\nPosta elektroniko bat bidali behar da, emandako botoa baieztatzeko.\nLehendakariak urriaren 25ean erantzungo die herritarrek gehien bozkatutako 20 galderei, lehen aipatutako parte hartzeko bideak kontuan hartuta, eta zuzeneko emisio baten bidez. Emisio hori Youtubeko kanalaren, Facebookeko orriaren eta Irekiaren webgunearen bidez ikusi ahal izango da.\nZuzeneko emanaldian erantzuten ez diren galderak, lehenengo 20en artean egoteko puntuazio nahikoa lortu ez dutelako, Irekiaren webgunean erantzun eta argitaratuko dira urriaren 29an, eta Irekia – Gobernu Irekiaren sare sozialetatik zabalduko dira, jakinaren gainean egon daitezen.


Nilotar krokodilo - Wikipedia, entziklopedia askea.\nAfrika ekuatorial eta tropikalean bizi den krokodiloa, oso larru preziatua duena\nNilotar krokodilo (Crocodylus niloticus) Crocodylus generoko animalia da. Narrastien barruko Crocodylidae familian sailkatuta dago.\nEspeziea Crocodylus niloticus\n3.3 Ehizatze teknika\n4 Mehatxu naturalak\nOro har 5 m inguru izaten da luze eta 225 kg pisatzen du batezbestez, baina krokodiloak hil arte hazten dira eta 6 metro eta 700 kiloko (eta gehiagoko) arrak behin baino gehiagotan ikusi eta aztertu dira. Bere pisua 150-700 kilo artean doa eta inoiz ikusitako nilotar krokodilo handiena 900 kilo inguru pisatzen omen zuela estimatzen zen. Krokodilo azpiespezie hau, beraz, Afrikako espezie guztietan handiena eta mundu mailako bigarren handiena (itsas krokodiloaren atzetik soilik) da. Hiruki egiturako mutur luzea du. Lepotik atzerako gaineko aldean karatxo moduko koskorrak ditu, lerrotan ondo definituak. Orban beltzez beteriko brontze-berdexka kolorekoa du bizkarra, sabela, aldiz, horixka.\nMunduko bigarren hozkadarik indartsuena du, soilik itsas krokodilo lehengusuaren atzetik.\nBere hortz-formula: 18-19/15.\nAfrikako tropikoko eta inguruetako ibaietan, Madagaskarren, Komore eta Seychelle uharteetan bizi da.\nHondarretan zuloa eginda erruten ditu arrautzak.\nNilotar krokodiloa ehizatu dezakeen guztia jaten du, sarraskiak ere gustora jaten ditu.\n300 kiloko krokodilo gazteek antilopeak, narrastiak, arrainak, hegaztiak, ñuak eta zebra gazteak ehizatzen dituzte.\n400 kilotik gorako krokodiloek ñuak, zebra helduak, jirafa gazteak eta afrikar bufalo gazteak ehizatzen dituzte.\n500-700 kiloko krokodilo heldu garatuak eta erraldoiak edozer gauza ehizatzeko gai dira, aurretik aipatutako harrapakin zerrendari jirafa eta afrikar bufalo heldu eta handienak erantsi beharko genioke. 500 kilotik gorako krokodiloek, elefante, errinozero eta hipopotamo helduak izan ezik, edozein animalia atzeman eta urperatu dezakete itotzeko.\nBatzuetan, beste harrapari batzuk erortzen dira bere baraileetan; despistaturiko lehoinabarrak, afrikar txakur basatiak, txakalak, hienak eta lehoiak (soilik krokodilo handienak eta uretan bada).\nNiloko krokodiloek, krokodilo guztiek bezala, harrapakin txikiak hozkadez hil eta irensten dituzten bitartean, harrapakin handiei heltzen diete (lepotik, hankatik edo ahal duten edozein lekutik) eta krokodiloa beraren pisua erabiliz harrapakin horiek ibaian urperatuz itotzen dituzte.\nÑuak, zebrak, bufaloak eta tamainu horretako harrapakinei ibaira ur edatera hurbiltzen uzten diete, urpean hurbiletik zelatatzen dituzten bitartean, eta bat batean eraso azkarra egiten dute harrapakinari heltzen saiatzeko. Erasoak helburua lortu badu, orduan harrapakina poliki-poliki ibaira barneratzen saiatuko da (bere pisua erabiliz), itotzeko sakonera nahikoa lortzeko asmoz.\nBehin harrapakina hilda dagoenean, bere gorputza ziztu bizian biratuz ("heriotzaren bira" izenaz ezagutzen dena) haragi puskak lortzen ditu, ondoren, osoak irensteko.\nLehorrean dagoenean, abantaila galduta (lurrean animalia motela da), lehoiak benetako arrisku edo mehatxu izan daitezke. Lehorrean lehoiengandik hilik eta ehizatuak suertatu diren krokodiloak ezagutzen dira. Dena den, krokodilo helduak ez dute harraparirik, janariagatik baino gehiago lehoiek lehiakide edo kumeentzat arriskua direlakoan hil ditzakete krokodilo helduak, eta beti ere lehorrean.\nKrokodilo gazteak lehoinabarren atzaparretan ere eror daitezke ( lehorrean lehoinabarrak krokodilo gazteak ehizatzen ikusi dira).\nKrokodiloak hipopotamoen ur eremuetara sartuko balira, arrisku larrian egongo lirateke. Hipopotamoek biziki defendatzen dute beraien ur-eremua, eta horretarako bertan gonbidapenik gabe sarzen diren animalia ezezagun guztiak erasotzen dituzte (hil arte askotan). Hipopotamoak mehatxu handia dira krokodiloentzat, baita ale erraldoientzat ere (hipopotamoa krokodilo alerik handiena baino 4 aldiz handiagoa da). Hozkada batekin hipopotamo batek krokodilo heldu bat hil lezake, eta hipopotamoen erasoak filmatu dira.\nMultimedia: Crocodylus niloticus\nEspezieak: Crocodylus niloticus


Disturbed-en Argia - Beste Batzuk\nTekla nagusietako balada honek teklatuak eta gitarra zorrotzak kezkatzen ditu ahots bikainarekin. 'Argia' ren mezua positibotasunarena da ', esan du David Draiman ahots eta letra jotzaileak. 'Jende gehienak nahiko beldurgarriak dira aldi' ilunak 'eta bizitzako esperientzien inguruan. Hala ere, batzuetan denbora tarte ilun horiek beharrezko bidea izan behar dugu azkenean 'argia', nolabait esateko 'ikusteko.\nArgiaren gaian gauden bitartean, hona hemen zenbait datu dibertigarri argitzeko.\nSegundoko 186.000 kilometroko abiaduran mugituz, 8 minutu behar dira argiak eguzkitik lurrera bidaiatzeko.\nArgiak ez du zertan argiaren abiaduran bidaiatu. 1999an, Lene Hau Harvardeko fisikariak argia moteldu ahal izan zuen orduko 38 kilometrora.\nEz dago argi gorririk 30 metro urpean, beraz odola berde agertzen da.\nPistari buruz hitz egiten Loudwire , Draimanek esan zuen: 'Joan figura. Kantu asaldatuak, positibotasun aire batekin. Nork pentsatuko zuen inoiz? ».\n'Badakizu, iluntasuna eskertzeko modu bakarra argiarekin kontrastatzea da', jarraitu zuen. 'Uste dut jendeak gure musika erabili duela bereziki bere bizitzako garai zailak igarotzeko, ezbeharren aurka garaitzeko, oztopoak gainditzeko. Eta nire esperientzia izan da, nire bizitzako jendearekin edo izan ditudan edo izan ditudan lagunekin, batzuetan ilunak diren gure bizitzako aldi horiek ikaragarriak izan daitezkeela eta itxaropenari men egiten diozun neurrian gainezka egiten uzten diezula. eta geldiketari men egiten diozu. Eta egia esan, dena bide bat da. Batzuetan, zure bizitzako garai ilunak igaro behar dituzu behar duzun erantzuna aurkitzeko, indartsuago bihurtzeko, argia berez ikusteko. Eta gauzak ikuspegi horretan jartzea besterik ez da ».\nHau izan zen idatzi eta grabatu zen lehen abestia Hilezkorra , Disturbed-ek lau urteko etenaren ostean kaleratu zuen diskoa. 'Desberdina denez, hori izan nintzen lehenengoetarikoa izan zen,' Hmmm, ez nago hain ziur. Alegia, amu handia dela aitortzen dut, baina estilistikoki, nola egin dezaket ... Ados al nago honekin? ', Esan zuen Draimanek. 'Eta hori izan zen Chicagora joan [beste] mutilen aurrean [Disturbed] aurrean egoteko eta ideia horietako batzuk pertsonalki botatzeko gogoa piztu zidan arrazoietako bat, lasaitzen laguntzeko gauza batzuk . '\nclimax blues band - i love you letra\nnire ezkerreko jokerrak eskuinera\n1212 gar bikoitzeko zenbakia